title: Ligretto

text:
Korttipakassa on 160 korttia, 4x40, joissa on taustalla neljä erilaista symbolia (esim. punaisessa korttipakassa:ympyrä, pyramidi, kuutio ja kristalli).
Korteissa on numeroita 1:stä 10:een neljässä eri värissä (punainen, vihreä, sininen ja keltainen). Pelaajan 40:een korttiin kuuluu kymmenen korttia jokaista väriä.
Korttipakan väri määrää korttien takana olevat symbolit.


title: Ligretto

text: Tavoite on päästä eroon omasta pöydälle jäävästä kymmenen kortin pakasta ennen muita ja saada mahdollisimman paljon omia korttejaan pelipöydälle.


title: Ligretto

text: Jokainen pelaaja valitsee oman symbolinsa ja kerää siihen kuuluvat kortit. Oma pakka sekoitetaan ja siitä lasketaan kymmenen kortin pino, joka asetetaan pöydälle numeropuoli alaspäin. Tämän pinon viereen kolmen kortin rivi numeropuoli ylöspäin. Käteen jäävä korttipakka pidetään numeropuoli alaspäin.


title: Ligretto

text: Pelin alkaessa joku pelaajista huutaa Ligretto ja peli voi alkaa. Pelipöydälle voi laittaa vain numeron yksi, jonka päälle numeroita saa laittaa numerojärjestyksessa nousevassa järjestyksessä (1,2,3,4 jne.), mutta kuitenkin vain samaa väriä (sinisen ykkösen päälle sininen kakkonen jne.). Pöydällä olevien pinojen määrällä ei ole väliä. Samanvärisiä pinoja voi olla useampi. Kun pino on täynnä, eli siihen on laitettu numero 10, siirretään se pois pelilaudalta tai käännetään päällimmäinen numero nurinpäin.


title: Ligretto

text: Korttien asettaminen pelipöydälle tapahtuu kahdella eri tapaa. Voi joko siirtää kortin omasta kolmen kortin rivistä pelipöydälle, jolloin kymmenen kortin pinosta käännetään yksi kortti oikeinpäin käytetyn tilalle. Kortteja voi kääntää niin kauan kuin kortteja riittää pinossa, kuitenkin niin, että rivissä on samaan aikaan vain kolme korttia. Toinen vaihtoehto on kääntää nopeasti kädessä olevasta pinosta kolme korttia eteensä ja katsoa, käykö nyt päällimmäisenä oleva kortti pelipöydälle. Jos kortti käy, sen voi siirtää pöydälle, jos ei, jatkaa pelaamista samalla tavalla, kääntämällä kolme korttia. Kun kaikki kädessä olevat kortit on käännetty ympäri, käännetään se takaisin nurinpäin ja jatketaan kääntämällä joka kerta kolme korttia.


title: Ligretto

text: Kun joku pelaaja saa käännettyä viimeisenkin kortin kymmenen kortin pinostaan oikein päin (rivissä olevia kolmea korttia ei tarvitse käyttää), hän huutaa Ligretto ja kierros päättyy. Jokainen laittaa kädessään olevan korttipakan sivuun, mukaan lukien ne kortit, joita on juuri kääntänyt pöydälle etsiessään sopivaa korttia. Sen jälkeen pelaajat laskevat kymmenen kortin pinoon jäävät kortit ja kertovat lukumäärän kahdella, tästä syntyy miinuspisteet. Jos pelaajalle jää pinoon neljä korttia, hän saa 8 miinuspistettä. Seuraavaksi jaetaan pelipöydässä olevien pinojen kortit omistajilleen ja jokainen laskee omat korttinsa. Korttien määrä kertoo pelaajan saamat pisteet. Näin saavutetuista pisteistä vähennetään pelaajan saamat miinuspisteet, jolloin saadaan kierroksen lopullinen pistemäärä. Pistemäärät merkitään ylös erilliselle lapulle ja jatketaan seuraavalle kierrokselle, joka toimii samalla tavalla kuin ensimmäinenkin. Peliä voi jatkaa niin kauan kuin haluaa, aluksi määritetyn pisterajan mukaan. Kun joku pelaajista saavuttaa ennaltamääritetyn pisterajan, hän voittaa koko pelin.


title: Osoite tuntematon

text: Osoite tuntematon () on vuonna 2001 julkaistu eteläkorealainen draamaelokuva, jonka ohjasi Kim Ki-duk. Elokuva avasi vuoden 2001 Venetsian elokuvajuhlat. Pääosissa näyttelee Yang Dong-geun, Ban Min-jeong, Bang Eun-jin ja Cho Jae-hyun.


title: Sinfonia nro 6 (Prokofjev)

text: Sergei Prokofjev sävelsi kuudennen sinfoniansa es-mollissa (op. 111) vuosina 1945–1947. Teoksen esitti ensimmäistä kertaa 11. lokakuuta 1947 Jevgeni Mravinskin johtama Leningradin filharmoninen orkesteri.


title: Sinfonia nro 7 (Prokofjev)

text: Sergei Prokofjev sävelsi seitsemännen sinfoniansa cis-mollissa (op. 131) vuosina 1951–1952. Teos esitettiin ensimmäistä kertaa Moskovassa 11. lokakuuta 1952 Samuil Samosudin johdolla. Sinfonia toi Prokofjeville postuumin Leninin palkinnon vuonna 1957.


title: Viulukonsertto nro 1 (Prokofjev)

text: Sergei Prokofjev sävelsi ensimmäisen viulukonserttonsa (op. 19) D-duurissa vuosina 1916–1917. Marcel Darrieux oli viulistina ensiesityksessä (18.10.1923), jossa Pariisin oopperan orkesteria johti Serge Koussevitzky.


title: Viulukonsertto nro 2 (Prokofjev)

text: Sergei Prokofjev sävelsi toisen viulukonserttonsa g-mollissa (op. 63) vuonna 1935. Ensimmäistä kertaa teos esitettiin Madridissa 1. joulukuuta 1935. Viulistina oli Robert Soetens, orkesterina Madridin sinfoniaorkesteri ja kapellimestarina Enrique Arbós.


title: Toccata (Prokofjev)

text: Toccata d-molli op. 11 on Sergei Prokofjevin pianokappale vuodelta 1912. Säveltäjä itse kantaesitti toccatan Petrogradissa 10. joulukuuta 1916. Teos on erittäin vaativa, ja se kuuluu pianotaiturien näytöskappaleisiin. Kappaleesta on julkaistu useita levytyksiä; esittäjiin kuuluu mm. Vladimir Horowitz.


title: Pesäpallon Ykkössarja 1981

text:
Pesäpallon ykkössarja 1981 oli ensimmäinen nykyisin ykköspesiksenä tunnetun sarjan kausi. Sarja perustettiin mestaruussarjan ja suomensarjan väliin. Ensimmäiseksi ykkössarjan "mestariksi" palloili Vaasan Maila.
Sarja jaettiin maantieteellisesti kahteen lohkoon, ja kummankin lohkon kolme parasta jatkoi kamppailua noususta muiden jäädessä taistelemaan sarjapaikastaan. Alkulohkon sijoitusten perusteella loppusarjoihin annettiin joukkueille lähtöpisteitä 2-1-0.


title: Pesäpallon Ykkössarja 1981

text: Vaasan Maila, Jyväskylän Lohi ja Oulun Lippo nousivat mestaruussarjaan.


title: Pesäpallon Ykkössarja 1981

text: Sarjasta putosivat Iin Urheilijat, Loimaan Palloilijat ja Lohjan Kisa-Veikot. Sarjaan nousivat suomensarjan lohkovoittajat Ulvilan Pesä-Veikot, Sotkamon Jymy ja Imatran Pallo-Veikkojen kakkosjoukkue.


title: Pianokonsertto nro 1 (Prokofjev)

text: Sergei Prokofjev sävelsi ensimmäisen pianokonserttonsa Des-duurissa (op. 10) vuosina 1911–1912. Ensi kertaa teos esitettiin Moskovassa 7. elokuuta 1912 säveltäjän toimiessa itse pianistina.


title: Ykköspesis-kausi 2009

text: Miesten Ykköspesiksen sarjajärjestelmä 2009


title: Ykköspesis-kausi 2009

text: Ykköspesiksessä pelataan kaksinkertainen runkosarja. Runkosarjan voittaja nousee Superpesikseen kaudelle 2010.


title: Ykköspesis-kausi 2009

text: Runkosarjan jälkeen pelataan ottelupareina ylemmät pudotuspelit 2.-5. ja 3.-4. Ottelut pelataan paras kolmesta -järjestelmällä ja kotietu on runkosarjassa paremmin sijoittuneella joukkueella. Otteluparien voittajat pelaavat noususta Superpesikseen paras viidestä -järjestelmällä. Otteluparin voittaja nousee Superpesikseen kaudelle 2010.


title: Ykköspesis-kausi 2009

text: Runkosarjan 11. ja 12. sijoittuneet joukkueet pelaavat karsinnat putoamisesta paras kolmesta järjestelmällä. Kotietu on runkosarjassa paremmin sijoittuneella joukkueella. Otteluparin häviäjä putoaa suomensarjaan kaudelle 2010.


title: Ykköspesis-kausi 2009

text: Naisten Ykköspesiksen sarjajärjestelmä 2009"


title: Ykköspesis-kausi 2009

text: Pelataan kaksinkertainen runkosarjassa neljässä lohkossa.


title: Ykköspesis-kausi 2009

text: Runkosarjan 8. sijoittuneet joukkueet putoavat suoraan maakuntasarjaan kaudelle 2010.


title: Ykköspesis-kausi 2009

text: Lohkojen välisiin jatko-otteluihin eivät voi osallistua superpesisseurojen kakkosjoukkueet. Mikäli superpesisseuran kakkosjoukkue sijoittuu runkosarjassa jatko-otteluihin oikeuttavalle sijalle ko. lohkossa, jatko-otteluihin pääsee runkosarjan loppujärjestyksessä ko. lohkon seuraavaksi paras (parhaat) joukkue (joukkueet).


title: Ykköspesis-kausi 2009

text: Miesten ykköspesiksessä pelaa kaudella 2009 12 joukkuetta.Ulvilan Pesä-Veikot ja Jyväskylän Kiri nousivat Superpesikseen kaudelle 2010.


title: Ykköspesis-kausi 2009

text: Naisten ykköspesiksessä pelaavat 32 joukkuetta ovat:


title: Pikku naisia (vuoden 1949 elokuva)

text: Pikku naisia ("Little Women") on Louisa May Alcottin samannimiseen romaaniin pohjautuva elokuva vuodelta 1949. Elokuvan tuotti ja ohjasi Mervyn LeRoy. Elokuva sai parhaan lavastuksen Oscar-palkinnon.


title: Pianokonsertto nro 4 (Prokofjev)

text: Sergei Prokofjev sävelsi neljännen pianokonserttonsa B-duuri op. 53 vasemmalle kädelle vuonna 1931. Pianisti Paul Wittgenstein, jota varten teos sävellettiin, oli menettänyt oikean kätensä ensimmäisessä maailmansodassa. Wittgenstein ei kuitenkaan kelpuuttanut konserttoa, vaan se jäi esittämättä säveltäjän elinaikana. Teos kantaesitettiin Länsi-Berliinissä 5. syyskuuta 1956, jolloin pianistina oli Siegfried Rapp.


title: Pianokonsertto nro 5 (Prokofjev)

text: Sergei Prokofjev sävelsi viidennen pianokonserttonsa G-duurissa (op. 55) vuonna 1932. Teos esitettiin ensi kertaa Berliinissä 31. lokakuuta 1932. Pianistina toimi säveltäjä itse, ja orkesterina soittivat Wilhelm Furtwänglerin johtamat Berliinin filharmonikot.


title: Wood Buffalo

text:
Wood Buffalo on 103 334 asukkaan (2008) kunta Kanadassa, Albertan provinssin koillisosassa. Kunta muodostettiin vuonna 1995 yhdistämällä Fort McMurrayn kaupunki, Improvement District 143 kunta sekä muita pienempia asuinalueita uudeksi Wood Buffalon kaupunkimaiseksi kunnaksi. Yhdistetyt alueet kattavat kaikkiaan 63 342,89 m² suuruisen alueen, tämän vuoksi kunnasta muodostui Kanadan suurin hallinnollinen alue. Kunnan pohjoisosassa sijaitsee Kanadan suurin kansallispuisto, Wood Buffalon kansallispuisto. Alueella sijaitsevat myös erittäin suuret Athabascan öljyhiekkaesiintymät. Alueen teollinen ja väkiluvun kasvu on maan suurinta.
Vuoden 2001 Statistics Canadan väestönlaskennassa kunnan väkiluku oli 41 445 asukasta. Vuoteen 2006 mennessä alueen väkiluku oli kasvanut jo 51 496 asukkaaseen, väkiluku kasvoi 24,3%. Kunnan omassa väestönlaskennassa vuoden 2007 väkiluvuksi arvioitiin 65 400 asukasta. Vuoden 2008 loppuun mennessä alueella arvitoitiin olevan jo 103 334 asukasta joka on 17,3% enemmän kuin vuonna 2007.


title: Antonio Tomás

text: Antonio Tomás González (s. 19. tammikuuta 1985 Torrelavega, Espanja) on espanjalainen jalkapalloilija. Hän edustaa bulgarialaista TsSKA Sofiaa ja on pelipaikaltaan keskikenttäpelaaja.


title: Antonio Tomás

text: Tomás on Racing Santanderin kasvatti. Hän teki ensiesiintymisensä maan pääsarjassa 30. lokakuuta 2005 ottelussa Valenciaa vastaan. Kauden aikana hänelle kertyi otteluita pääsarjassa kaiken kaikkiaan 23.


title: Antonio Tomás

text: Vuonna 2006 hän siirtyi Deportivo La Coruñaan, mutta palasi lainasopimuksella takaisin Racingiin kaudeksi 2006–2007. Seuraavaksi kaudeksi hän palasi takaisin Deportivoon ja pelasi 12 ottelua kauden aikana.


title: Ilmojen kiitäjät

text: Ilmojen kiitäjät ("Strategic Air Command") on Anthony Mannin ohjaama yhdysvaltalainen elokuva vuodelta 1954. Elokuvassa James Stewart näyttelee toisessa maailmansodassa lentäjänä palvellutta ja nykyistä baseballammattilaista everstiluutnantti Hollandia, joka kutsutaan takaisin palvelukseen ilmavoimien tarvitessa kokeneita lentäjiä uusiin suihkupommittajiinsa. Hänen puolisoaan Sallya esittää June Allyson.


title: Korian kirkko

text: Korian kirkko on kirkkorakennus Kouvolassa Korian taajamassa. Kirkko kuuluu Kouvolan seurakuntayhtymän Elimäen seurakunnan tiloihin. Korian kirkon on suunnitellut Yrjö Vaskinen ja se valmistui vuonna 1951.


title: Korian kirkko

text: Kirkon rakennusmateriaalina on käytetty tiiltä ja seinät on rapattu. Kirkkosaliin mahtuu 400 henkilöä. Kirkon yhteyteen on rakennettu 1976 seurakuntatalosiipi. Urkuina käytettiin pitkään urkuharmonia, joka on korvattu sähköisillä kirkkouruilla.


title: Korian kirkko

text: Kirkon alttaritaulun "Vapahtaja Getsemanessa" on maalannut Robert Wilhelm Ekman vuonna 1871. Alttaritaulu on Elimäen kirkon entinen alttaritaulu, joka on siirretty Korian kirkkoon 1978.


title: Voikkaan kirkko

text: Voikkaan kirkko on puukirkko Kouvolassa Voikkaan kaupunginosassa. Rakennus kuuluu Kouvolan seurakuntayhtymän Kuusankosken seurakunnan tiloihin. Kirkko on alun perin rakennettu rukoushuoneeksi vuonna 1925 Volmari Forsbergin suunnitelmien mukaan. Rakennus muutettiin rukoushuoneesta kirkoksi 1961 Veikko Larkaksen piirustusten mukaan.


title: Voikkaan kirkko

text: Kirkkosaliin mahtuu 600 henkeä. Kirkon siipirakennuksessa toimii seurakuntatalo. Veikko Larkas on suunnitellut kirkon alttarimosaiikin, jossa on risti pikkukaakelitaustalla. Kirkon erillinen kellotapuli valmistui 1959.


title: Diego Colotto

text: Diego Daniel Colotto (s. 10. maaliskuuta 1981 Río Cuarto, Argentiina) on argentiinalainen jalkapalloilija. Hän on pelipaikaltaan keskuspuolustaja.


title: Diego Colotto

text: Colotto pelasi vuodet 2000–2004 kotimaansa Estudiantesissa, kunnes siirtyi Meksikoon. Siellä hän edusti vuodet 2005–2007 Tecos UAGia ja yhden kauden 2007–2008 Atlasia. Monet eurooppalaisseurat Serie A:sta ja Englannin valioliigasta olivat kiinnostuneita hänestä, mutta Colotto päätti vielä tuolloin pelata Meksikossa.


title: Diego Colotto

text: 30. elokuuta 2008 Colotto siirtyi espanjalaisseura Deportivo La Coruñaan. Hänestä maksettiin 2,5 miljoonan euron siirtokorvaus. Kaudella 2008–2009 hän pääsi pelaamaan Uefa-cupin karsintaotteluita norjalaista Brannia vastaan. Deportivo hävisi ensimmäisen osan vieraissa numeroin 2–0, mutta toisessa osassa he kirivät eron umpeen voittamalla kotiottelunsa samoin luvuin. Ottelu eteni rangaistuslaukauskilpailuun, jonka Deportivo voitti. Colotto kuului ottelun sankareihin yhdessä Deportivo-maalivahti Daniel Aranzubian kanssa, joka torjui kolme rangaistuslaukausta. Pääsarjassa Colotto pelasi yhteensä 11 ottelua.


title: Diego Colotto

text: 22. kesäkuuta 2012 Colotto teki sopimuksen Espanyolin kanssa.


title: Pyhän Ursulan kirkko (Kouvola)

text: Pyhän Ursulan kirkko on katolisen Pyhän Ursulan seurakunnan kirkko Kouvolassa. Kirkon on suunnitellut arkkitehti Benito Casagrande. Kirkko valmistui ja vihittiin käyttöön vuonna 1993.


title: Pyhän Ursulan kirkko (Kouvola)

text: Kouvolan Pyhän Ursulan seurakunta on perustettu kappeliseurakunnaksi vuonna 1985 ja se itsenäistyi 1991, jonka jälkeen seurakunnalle ryhdyttiin rakentamaan omaa kirkkoa. Kirkon rakentamisessa olivat merkittävänä apuna Saksan katolilaiset.


title: Juca (jalkapalloilija, 1979)

text: Juliano Roberto Antonello eli Juca (s. 19. marraskuuta 1979 Passo Fundo, Brasilia) on brasilialainen jalkapalloilija. Hän edustaa tällä hetkellä Brasilian Campeonato Brasileiro Série B:ssä pelaavaa Cearáa ja on pelipaikaltaan puolustava keskikenttäpelaaja.


title: Juca (jalkapalloilija, 1979)

text: Juca aloitti ammattilaisuransa kotimaassaan Brasiliassa edustaen Internacional, Criciúmaita, Maríliata, Fluminensea, Botafogoa ja Guarania.


title: Juca (jalkapalloilija, 1979)

text: 15. kesäkuuta 2007 Juca siirtyi serbialaiseen Partizaniin kaksivuotisella sopimuksella. Hän teki ensimmäisen maalinsa joukkueessa 26. syyskuuta 2007 Serbian cupin ottelussa Radia vastaan. Ensimmäinen kausi Serbiassa oli menestyksekäs, kun joukkue voitti sekä pääsarjamestaruuden että cupin. Toisella kaudellaan hän pelasi 18 ottelua ja teki niissä kaksi maalia.


title: Juca (jalkapalloilija, 1979)

text: Vuoden 2009 kesäkuun alussa Juca siirtyi espanjalaiseen Deportivo La Coruñaan. Hän teki joukkueen kanssa sopimuksen vuoteen 2011. Hän teki ensiesiintymisensä joukkuessa 29. elokuuta 2009 vierasottelussa Real Madridia vastaan. Ensimmäisen maalinsa hän teki muutamaa sarjakierrosta myöhemmin ottelussa Xereziä vastaan.


title: Etelä-Pohjanmaan Palloveikot

text: Etelä-Pohjanmaan Palloveikot oli ilmajokinen pesäpalloseura, joka perustettiin kaudeksi 1923 yhdistämällä koko Etelä-Pohjanmaan suojeluskuntapiirin alueen joukkueet mm. Kauhajoen Karhu ja Vaasan Vasama.


title: Etelä-Pohjanmaan Palloveikot

text: Sunnuntaina 12. elokuuta EPP pelasi ensimmäisen ottelunsa Ilmajoella voittaen Toijalan Vauhdin 27-10. EPP ratkaisi ottelun ensimmäisessä sisävuorossaan tekemällä siinä 20 juoksua, joista kahdella kuolleella 14. Välierässä Palloveikot kohtasivat Helsingin Toverit, joka antoikin jo astetta paremman vastuksen, 8-4.


title: Etelä-Pohjanmaan Palloveikot

text: Loppuottelu oli tarkoitettu pelattavaksi Ilmajoella 9. syyskuuta., mutta myöhäisen ilmoittamisen takia saapuivat E.-P. Palloveikot 2. syyskuuta Helsinkiin, otaksuen ottelun olevan ilman muuta ensimmäisenä Palloliiton määräämästä kahdesta sunnuntaista, 2.9. ja 9.9. Kun HPL:n pelaajat sattuivat olemaan kaupungissa, suostuivat he otteluun, Pallokentän ollessa mitä kurjimmassa kunnossa, Kaisaniemen pikkukentällä ja päättyi ottelu HPL:n voittoon 10 – 2.


title: Etelä-Pohjanmaan Palloveikot

text: Näin ollen EPP sai ainoana pesäpallokautenaan SM-hopeaa. Joukkueessa pelasivat J. Aho, A. Puodinketo, E. Sysilampi, E. Lusa, L. Lindroos, L. Jyllilä, A. Ylikokko, Arvo Haavisto ja V. Aro (kapteeni).


title: Anastus

text:
Anastus eli anastaminen tarkoittaa toisen omistaman irtaimen omaisuuden oikeudetonta ottamista, pitämistä, luovuttamista tai muunlaista hyväksikäyttöä tarkoituksella sen saaminen itselleen tai toiselle sellaiseen omistukseen, joka on pysyvää
ja ulkonaiselta olemukseltaan vastaa omistusoikeutta.Hallituksen esitys Eduskunnalle rikoslainsäädännön kokonaisuudistuksen ensimmäisen vaiheen käsittäväksi rikoslain ja eräiden muiden lakien muutoksiksi, 1988 vp. n:o 66 (HE 66/1988), sivu 35.


title: Anastus

text: Anastamista on Suomen rikoslain mukaan muun muassa varkaus, kavallus ja ryöstö.


title: Anastus

text: On huomattava, että anastus kohdistuu toisen omistamaan irtaimeen omaisuuteen; kiinteää omaisuutta ei siis voi anastaa. Anastaminen on rikos ainoastaan tahallisena ja kun omaisuus otetaan oikeudettomasti. Toisin sanoen jos ottaa esimerkiksi vartioimattomasta naulakosta toisen ihmisen takin erehdyksessä, ei syyllisty anastukseen, koska teko ei ole tahallinen. Anastukseksi teko muuttuu, jos virheen huomattuaan takinottaja päättää pitää toisen takin ilman aikomusta palauttaa sitä oikealle omistajalle. Tällöin kysessä on varkaus.


title: Anastus

text: Anastukseen ei myöskään syyllisty, jos ottaa toisen omaisuutta jonkun oikeutusperiaatteen nojalla, kuten lainaksi tai käyttöön omistajan antamalla luvalla. Mikäli taas päättää ottaa omakseen eli "omii" toiselta lainaksi saamansa esineen, syyllistyy anastukseen, tarkemmin sanottuna kavallukseen.


title: Anastus

text: Luvattomasta käytöstä säädetään erikseen; se ei ole anastusta, koska siinä ei ole tarkoituksena muuttaa esineen omistussuhdetta, ainoastaan käyttää sitä oikeudetta.


title: Anastus

text: Mikäli tarkoituksena ei ole saada toiselta otettua esinettä itselle, vaan ainoastaan aiheuttaa sille vahinkoa, tekijä ei syyllisty anastukseen. Esimerkiksi jos joku nappaa toiselta matkapuhelimen ja heittää sen mereen, kyseeseen ei tule anastustyyppinen rikos, varkaus tai näpistys, vaan rikoslain 35. luvun 1 §:n mukainen vahingonteko.


title: Anastus

text: Anastamisen käsite ei ole käytännössä aiheuttanut merkittäviä tulkintaongelmia, vaikka käsitteen sisältöä ei voida pitää täysin selvänä.


title: Anastus

text: Ruotsiksi anastus on "tillgrepp", englanniksi "appropriation," saksaksi "Wegnahme ja ranskaksi hypothese" .


title: Minardi PS05

text: Minardi PS05 oli Formula 1 -auto, jota Minardi käytti kaudella 2005. Auto teki debyyttinsä San Marinon Grand Prix'ssä Minardin ajettua kauden kolme ensimmäistä kilpailua vanhemmalla PS04-mallilla, josta PS05 oli suuri kehitysaskel. Siinä oli mm. parannetut sivuponttonit ja siivekkeet. Autossa oli myös Cosworthin uusi moottori. Parannuksista huolimatta Minardi jäi peränpitäjäksi monissa osakilpailuissa, ja kausi jäi Minardin viimeiseksi Formula 1 -sarjassa.


Minardi PS05


title: Toijalan Vauhti

text: Toijalan Vauhti ry (alkuaan Akaan Nuorisoseuran W ja U seura Wauhti) on akaalainen vuonna 1907 perustettu urheiluseura. Seuran päälajeja ovat nykyisin yleisurheilu ja hiihto sekä kuntourheilu.


title: Toijalan Vauhti

text: Olympia- ja EM-mitalisti Eeles Landström on edustanut urallaan muun muassa Vauhtia. Seuran muita olympialaisissa kilpailleita urheilijoita ovat Matti Ritola 18 kilometrin maastohiihdossa 1924 ja Ville Mattila sotilaspartiohiihdossa 1924. Nykyurheilijoista Emma Millard voitti vuosina 2009 ja 2010 SM-hopeaa 400 metrin aitajuoksussa sekä sisäradoilla SM-kultaa aitajuoksussa 2009 ja kolmiloikassa 2010. Toinen aitajuoksumitalisti sisäradoilta on Noora Toivo.


title: Toijalan Vauhti

text: Vauhdin joukkue voitti sisäradoilla 2008 SM-kultaa naisten 4 × 325 metrin viestissä.


title: Toijalan Vauhti

text: Toijalan vauhti osallistui pesäpallon SM-kilpailuihin niiden alusta saakka, tosin ensimmäisellä kaudella 1922 Toijalan suojeluskunnan nimissä. Tuolloin joukkue selviytyikin aina loppuotteluun saakka häviten kuitenkin Helsingin Pallonlyöjille. Muut viisi kertaa, jotka vauhti oli kisoissa mukana, tuottivat kaikkiaan kolme kertaa paikan semifinaalissa (siis periaatteessa pronssimitalisijan, joskaan mitaleita ei tuohon aikaan jaettu).


title: Toijalan Vauhti

text: Toijalan Vauhdin pesäpallotoiminta lakkasi, kun paikkakunnalle perustettiin 1929 uusi pesäpallon erikoisseura Toijalan Pallo-Veikot. Vuonna 1975 TPV fuusioitui Toijalan Vauhtiin, jolloin pesäpallo palasi Vauhdin palloilujaoston ohjelmaan.


title: Punnus (täsmennyssivu)

text: Punnus voi tarkoittaa:


title: Prinsessa (täsmennyssivu)

text: Prinsessa voi viitata seuraaviin:


title: Ala-Kuusaa

text: Ala-Kuusaa (, v:een 1948 Ала Кууса) on kylä Kannilanjoen länsipuolella Kyyrölän kunnassa Leningradin alueella Venäjällä. Ala-Kuusaa kuuluu Suomen Neuvostoliitolle luovuttamiin alueisiin ja se oli Suomelle kuuluessaan osa Muolaan kuntaa.


title: Ala-Kuusaa

text: Suomelle kuuluessaan Ala-Kuusaa sijaitsi Muolaan pohjoisosassa noin kahdeksan kilometriä Muolaan kirkonkylästä Kirkkorannasta pohjoiseen. Ala-Kuusaan naapurikyliä olivat lännessä ja pohjoisessa Ylä-Kuusaa, idässä Peippola ja etelässä Koirala. Vuonna 1936 Ala-Kuusaan pinta-ala oli 7,85 neliökilometriä, josta oli peltoa 305 hehtaaria, niittyä kahdeksan hehtaaria ja metsää 466 hehtaaria. Ala-Kuusaan koulupiirin kuului myös pieni Paakelin kylä, jonka pinta-ala samana vuonna oli noin yksi neliökilometri, josta oli peltoa 50 hehtaaria, niittyä kolme hehtaaria ja metsää 52 hehtaaria.


title: Ala-Kuusaa

text: Ala-Kuusaan halki kulki maantie Muolaan kirkonkylästä Äyräpään kirkonkylään, josta Ala-Kuusaassa erkani kylätie Paakelin kautta Kyyrölään. Ala-Kuusaan asutus ja pellot sijaitsivat pääasiassa kylän läpi johtavan maantien molemminpuolin. Ala-Kuusaassa oli noin 20 taloa ja Paakelissa vain muutama.


title: Ala-Kuusaa

text: Ala-Kuusaan koulupiiriin kuuluivat Ala-Kuusaan ja Paakelin kylät. Koulu aloitti toimintansa vuokratiloissa vuonna 1901 ja oma koulurakennus valmistui vuonna 1904. Ala-Kuusaan koulu sijaitsee kylän pohjoisrajalla Ylä-Kuusaan kylän puolella. Koulupiiriin olivat aluksi kuuluneet myös Ylä-Kuusaa ja Määttälä, minkä vuoksi Ala-Kuusaan koulu sijaitsi kylän rajan pohjoispuolella. Koulurakennus säilyi talvisodassa.


title: Ala-Kuusaa

text: Ala-Kuusaan koulupiirin asukkaat evakuoitiin läntisempään Suomeen heti talvisodan alettua vuonna 1939. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kylän asukkaat pääsivät palaamaan raunioituneeseen kotikyläänsä. Jälleenrakennus keskeytyi vuonna 1944 Neuvostoliiton suurhyökkäyksen alettua ja kylän asukkaat evakuoitiin uudelleen. Rauhanteossa kylä jäi taas Neuvostoliiton puolelle.


title: Ala-Kuusaa

text: Sodan jälkeen Muolaan siirtoväki asutettiin Lounais-Hämeeseen ja Etelä-Pirkanmaalle, jossa Ala-Kuusaan asukkaat asutettiin Ypäjälle.


title: Zenon Konopka

text: Zenon Konopka (s. , Ontario, Kanada) on kanadalainen jääkiekkoilija, jolla on isänsä puolelta puolalaiset sukujuuret. Hän on pelipaikaltaan hyökkääjä ja rooliltaan tappelija.


title: Zenon Konopka

text: Konopka pelasi vuosina 1998–2002 juniorina neljä kautta OHL:n Ottawa 67's -joukkueessa. Häntä ei koskaan . Konopka siirtyi kaudeksi 2002–2003 jääkiekkoammattilaiseksi ja pelasi ensimmäisellä kaudellaan suurimmaksi osaksi ECHL:n Wheeling Nailersissä. Syyskuussa 2003 hän solmi sopimuksen AHL:n Utah Grizzliesin kanssa, mutta pelasi kaudesta vain 43 ottelua Utahissa ja 23 ottelua Utahin farmijoukkueessa ECHL:n Idaho Steelheadsissä.


title: Zenon Konopka

text: Syyskuussa 2004 Konopka solmi sopimuksen NHL:n Mighty Ducks of Anaheimin kanssa. Kauden 2004–2005 hän pelasi kokonaisuudessaan Anaheimin farmijoukkueessa Cincinnati Mighty Ducksissa, mutta kaudella 2005–2006 Konopka pelasi Anaheimissa 23 NHL-ottelua, vaikka pelasi suurimman osan kaudesta farmijoukkueessa. Heinäkuussa 2006 Konopka solmi sopimuksen venäläisen Lada Toljattin kanssa, mutta pelasi seurassa vain neljä ottelua. Tammikuussa 2007 Anaheim myi Konopkan, Curtis Glencrossin ja varausvuoron Columbus Blue Jacketsiin, josta se sai vaihdossa Mark Hartiganin, Joe Motzkon ja varausvuoron. Columbuksessa Konopka pelasi puolentoista kauden aikana yhdeksän NHL-ottelua.


title: Zenon Konopka

text: Heinäkuussa 2008 Konopka solmi sopimuksen Tampa Bay Lightningin kanssa, mutta pelasi kaudella 2008–2009 Tampassa vain seitsemän NHL-ottelua ja suurimman osan kaudesta farmijoukkueessa AHL:n Norfolk Admiralsissa. Kaudella 2009–2010. Konopka pelasi suurimman osan kaudesta Tampa Bayssä tappelijana ja nelosketjun keskushyökkääjänä. Konopka keräsi Lightningissä 265 jäähyminuuttia ja voitti liigan jäähytilaston. Seuraavaksi kaudeksi hän siirtyi New York Islandersiin. Konopka pelasi kaudella 2010–2011 Islandersin jokaisessa ottelussa ja voitti jälleen liigan jäähykuninkuuden saatuaan 307 jäähyminuuttia. Kauden jälkeen hän teki vuoden sopimuksen Ottawa Senatorsin kanssa.


title: Zenon Konopka

text: Senatorsissa Konopka pelasi yhden kauden ja teki viisi pistettä 55 ottelussa. Jäähyminuutteja hänelle kertyi tällä kertaa 193. Kesällä 2012 Konopka teki kahden vuoden sopimuksen Minnesota Wildiin. Kesken kauden 2013–2014 hän siirtyi Buffalo Sabresiin. Keväällä 2014 Konopka kärysi kielletyistä aineista ja sai NHL:lta 20 ottelun pelikiellon. Hänen toistaiseksi viimeiseksi NHL-ottelukseen jäi 13. huhtikuuta pelattu ottelu New York Islandersia vastaan.


title: Zenon Konopka

text: Kaudella 2014–2015 Konopka pelasi vain kolme ottelua Puolan liigassa KH Sanokin riveissä.


title: Viron muinaismaakunnat

text: Viron muinaismaakunnat olivat hallintoyksikköjä Virossa ennen maan saksalaisvalloitusta 1200-luvulla. Maakunnat käyttäytyivät itsenäisten valtioiden tavoin, tosin muutaman kerran ne yhdistivät voimansa taistellakseen Kalparitaristoa vastaan. Suurin yhteinen ponnistus oli Lembitun johtama Matinpäivän taistelu 1217, joka päättyi virolaisten maakuntien tappioon.


title: Viron muinaismaakunnat

text: Virossa tiedetään olleen 12 maakuntaa, joista muutama tosin hävisi jo ennen Kalparitariston maahantuloa. Koukut tarkoittavat täysvahvuisia verotiloja. Koska yhden koukun on arvioitu käsittävän noin 7 henkilöä, on Viron historiallisten maakuntien väestöksi saatu arviolta 150 000 henkeä. Myös Kuurinmaalla nykyisen Latvian alueella oli aikoinaan hyvin samankaltainen maakuntajako ja verotusjärjestelmä. 1200-luvun alussa kuurien yläluokan on arveltu olleen liiviläinen.


title: Viron muinaismaakunnat

text: Maakunnat saatettiin jakaa vanhimpien johtamiin kihlakuntiin ja edelleen kyliin, mutta kaikkien maakuntien kihlakuntajako ei ole tiedossa. Epäselvyyksiä on lähinnä eteläisten maakuntien kuten Sakkalan ja Ugandin kohdalla. Pikkumaakunnat Vaiga, Mõhu, Nurmekund ja Alempois olivat mahdollisesti kihlakuntia eivätkä maakuntia, joiden kehitysaste ei ollut vielä niin pitkällä, että niistä olisi muodostunut maakuntia. Virolaiset kihlakunnat vastasivat suurin piirtein suomalaisia muinaispitäjiä.


title: Viron muinaismaakunnat

text: Kihlakuntien muodostumisesta on olemassa useampi teoria. Vanhan teorian mukaan kihlakunnat muodostuivat viikinkiaikana, kun viikingit alistivat suuren osan Baltiaa veroherruuteen. Koska viikingit eivät kuitenkaan asettuneet Baltiaan pysyvästi, he takasivat balttilaisten uskollisuuden määräämällä tietyn kokoisten alueiden luovuttamaan tietyn määrän panttivankeja. Suomen kielen sana "kihla" ja viron "kihl" onkin alun perin tarkoittanut panttia. Uudemman teorian mukaan viikingit tekivät retkiä Baltiaan liian harvoin, jotta tämän takia olisi voinut syntyä hallinnollisia yksiköitä. Tämän sijasta kihlakunnat olisivat muodostuneet kyläkuntien sopimuspohjaisesta liittoutumisesta eli "kihlautumisesta". Myöhemmin kihlakunnat tekivät samankaltaisia sopimuksia myös toistensa kanssa, jolloin alkoi muodostua maakuntia.


title: Viron muinaismaakunnat

text: Kihlakuntien ja kylien vanhimmat muodostivat virolaisten yläluokan, joka kärsi pahoja tappioita ristiretkien aikaan. Esimerkiksi Henrik Lättiläinen mainitsee eräässä taistelussa kuolleen 300 virolaisvanhinta. Kihlakunnilla oli yleensä yksi vanhin, jota kutsuttiin kuninkaaksi. Maakunnilla taas ei ollut vanhimpia. Maakuntien hallinto perustui paljolti käräjille, joita pidettiin vuosittain ja jonne tulivat kaikki maakunnan miehet. Käräjillä päätettiin yhteisistä asioista kuten liitoista, rauhasta ja sodasta.


title: Viron muinaismaakunnat

text: Tiedot Viron muinaismaakuntien keskinäisistä suhteista ovat epäselviä. Tuon ajan virolaiset eivät vielä käsittäneet kuuluvansa yhtenäiseen virolaisten kansaan, vaikkakin he kutsuivat itseään jo nimityksellä "maarahvas". Asukkaat kokivat yhteenkuuluvuutta lähinnä oman maakunnan tai kihlakunnan asukkaiden kanssa. Sekin tiedetään, että itäisillä ja läntisillä maakunnilla on ollut omat "blokkinsa". Muinaismaakuntien ei tiedetä käyneen keskenään sotaa, mutta valloitettujen alueiden virolaisia taisteli saksalaisten ristiretkeläisten puolella.


title: Viron muinaismaakunnat

text:
Saarenmaalla oli luultavasti paljon valtaa Läänemaalla, jonka ei tiedetä varmuudella edes muodostaneen omaa maakuntaansa. Vaiga oli poliittisesti riipuvainen Ugandista ja Nurmekunda Sakalasta. Harjumaa ja Rävälä yhdistyivät yhdeksi maakunnaksi mahdollisesti jo vähän ennen ristiretkien alkua.
Virossa oli muinaisajan lopulla eri arvioiden mukaan 100 000-180 000 asukasta. Rautakautiseksi elinajanodotteeksi on arvioitu 21 vuotta, kuolleisuus oli 43 promillea, joten syntyvyyden on täytynyt olla korkeaa. Henrik Lättiläisen mukaan virolaisten eliitti koostui kolmesta kansanosasta, ne olivat vanhimmat ("seniores"), parhaat ("meliotes") ja rikkaat ("divites"). Lisäksi hän mainitsee ryhmän nimeltä päälliköt ("principes") jolla tarkoitettiin virolaisten sodanjohtajia, jotka olivat yleensä kihlakuntien vanhimpia. Niin sanottua nousevaa eliittiä edustivat käsityöläiset, mestarit, sepät ja erityisesti asesepät. Virolaisten valtaosan muodostivat kuitenkin vapaat talonpojat, vuokraviljelijät, rengit ja palvelijat. Virolaisilla tiedetään lisäksi olleen orjia, jotka olivat yleensä eliitistä riippuvaisuussuhteeseen joutuneita talonpoikia tai sotavankeja.


title: Viron muinaismaakunnat

text: Maakuntien puolustus perustui muinaislinnojen käyttöön, joita Virossa tiedetään olleen 162 kappaletta. Muinaislinnoissa oli yleensä puinen muuri, joka oli suojattu savella tulta vastaan. Joissakin linnoissa oli kiinteästi miehitettyjä varuskuntia. Muinaislinnojen tärkeimpiä tehtäviä oli toimia siviiliväestön turvapaikkana sodan aikana..


title: Viron muinaismaakunnat

text: Maleva oli virolaisten maakuntien armeija. Malevan toiminta perustui yleiselle asevelvollisuudelle. Sodan puhjetessa asekuntoiset miehet kokoontuivat ennalta määrätyille paikoille, jotka olivat yleensä paikallisia muinaislinnoja tai leiripaikkoja. Malevan joukoista 1/3-1/2 oli ratsuväkeä. Tyypillisin hautalöydöistä tavattu ase on keihäs, joita on käytetty kahta eri tyyppiä, pisto ja heitto. Toinen yleinen ase lienee ollut kirves, sillä se on toiminut myös työkaluna. Ristiretkien alkaessa käytetyin kirvestyyppi oli niin sanottu partakirves, jossa terän ala-osa muodostaa ulokkeen jota kutsutaan parraksi. Jousilöydökset ovat vähäisiä johtuen siitä, että ne valmistettiin puusta. Nuolenkärkiä sen sijaan on löytynyt runsaasti. Kärjet valmistettiin raudasta tai luusta, joista jälkimmäistä lienee käytetty metsästyksessä. Miekat olivat suhteellisen harvinaisia ja niitä oli lähinnä varakkailla ratsujoukoilla. Kilvet valmistettiin tavallisimmin puusta ja nahasta, metalliset kilvenpalalöydökset ovat harvinaisia. Henrik Lättiläisen mukaan virolaiset hakkasivat kilpiään aseillaan ennen taisteluun ryhtymistä päästäkseen kiihottuneeseen tilaan.


title: Viron muinaismaakunnat

text: Rannikkomaakunnilla oli käytössään laivasto. Suurin ja merkittävin laivasto oli Saarenmaalla, jolla oli Henrik Lättiläisen mukaan 300 suurta laivaa. Tämä saattaa olla liioittelua sillä esimerkiksi Tanskaan vuonna 1203 hyökänneillä saarenmaalaisjoukoilla oli vain 16 laivaa. Kooltaan laivat olivat 20-30 metriä pitkiä ja 5-6 metriä leveitä. Miehistöä niissä oli keskimäärin 30. Tunnetuin laivaston tukikohta oli Sotasatama () Hiidenmaalla. Se oli luonnonsatama, joka saatettiin sulkea viholliselta puisilla esteillä, tai upottamalla tielle omia laivoja.


title: Luettelo Suomen keskiaikaisista piispoista

text: Tämä on luettelo Suomen tunnetuista keskiaikaisista piispoista roomalaiskatolisen kirkon aikana.


title: Baseball Puumat

text: Baseball Puumat on vuonna 1981 perustettu suomalainen baseball-seura.


title: Baseball Puumat

text: Seura on toiminut vuodesta 1981 nimellä Hawks. Seura toimi tuolloin Katajanokan Haukkojen alaisuudessa. Saman vuoden syksyllä Hawks yhdistyi Helsingin Pallo-Toverien kanssa ja seura otti käyttöönsä nimen Wranglers. Tuolla nimellä Seura pelasi kauden 1982 jonka jälkeen nimeksi vaihtui nykyinen Puumat.


title: Baseball Puumat

text: Puumat on ainoa joukkue joka on pelannut joka kausi SM-sarjassa, lukuun ottamatta vuotta 1992 jolloin sarjaa ei pelattu laman takia. Puumat on voittanut baseballin Suomen mestaruuden yhdeksän kertaa.


title: Filiskos Aiginalainen

text: Filiskos Aiginalainen (; 300-luku eaa.) oli antiikin kreikkalainen kyyniseen koulukuntaan kuulunut filosofi. Hän oli Onesikritoksen poika ja kotoisin Aiginasta.


title: Filiskos Aiginalainen

text: Onesikritos lähetti Filiskoksen ja tämän nuoremman veljen Androstheneen Ateenaan. Siellä he kiinnostuivat Diogenes Sinopelaisen ajattelusta siinä määrin, että myös Onesikritos tuli Ateenaan ja ryhtyi Diogeneen oppilaaksi. Hermippos Smyrnalaisen mukaan Filiskos oli Stilponin oppilas. Hänet on liitetty myös Fokioniin.


title: Filiskos Aiginalainen

text: "Sudan" mukaan Filiskos olisi ollut Aleksanteri Suuren opettaja, mutta tällaista tietoa ei esiinny muissa antiikin aikaisissa lähteissä. Se, että Filiskos olisi ollut sekä Onesikritoksen poika, Stilponin oppilas että Aleksanterin opettaja, muodostaa myös kronologisen ongelman. Claudius Aelianus on kuitenkin säilyttänyt Filiskoksen Aleksanterille osoittaman lyhyen kehotuksen; siinä Filiskos kehottaa Aleksanteria pitämään huolen maineestaan ja tuomaan enemmän rauhaa kuin tuhoa.


title: Filiskos Aiginalainen

text: "Sudan" mukaan Filiskos kirjoitti dialogeja. Niihin kuului muun muassa teos nimeltä "Kodros". Satyros väitti, että Diogeneen nimiin laitetut tragediat olivat todellisuudessa Filiskoksen kirjoittamia. Sotionin mukaan Diogeneen nimiin laitettujen dialogien joukossa oli myös dialogi nimeltä "Filiskos".


title: Filiskos

text: Filiskos () on antiikin kreikkalainen nimi, joka voi viitata seuraaviin henkilöihin:


title: Optic Laken seisake

text: Optic Laken seisake on rautatien seisake Manitobassa, Kanadassa. Se sijaitsee Cranberry Portagen pohjoispuolella Emerald Laken itärannalla, Lynn Lakeen johtavalla Keewatin Railway Companyn omistamalla rataosalla Sherritt Jct – Lynn Lake.


title: Optic Laken seisake

text: Rautatie Cranberry Portagesta Optic Laken kautta Sherridoniin avattiin liikenteelle vuonna 1929. Vuonna 1960 Optic Lakesta tuli risteysasema, kun Chisel Lakeen johtava kaivosrata avattiin liikenteelle. Kaivostoiminta Chisel Laken ympäristössä kuitenkin päättyi 1994, jonka vuoksi kaivosrata lakkautettiin 1988, ja myöhemmin purettiin ja muutettiin metsäautotieksi.


title: Optic Laken seisake

text: Liikennepaikalla pysähtyvät tarvittaessa The Pas'n ja Pukatawaganin välillä liikennöivät henkilöjunat.


title: LED-näyttö

text: LED-näyttö on kokonaan LED-puolijohteilla toteutettu näyttö. LED-näyttöjä käytetään mainostauluina tienvarsilla, urheiluareenoiden näyttöinä sekä opasteina ja erilaisten laitteiden pieninä näyttöinä. Monivärisessä LED-näytössä jokaista pääväriä vastaa oma erillinen LED-polttimo, joiden kaikkien kolmen palaessa yksittäisen näyttöpisteen valo näyttää valkoiselta. OLED-näyttö on tekniikaltaan vastaava, mutta käyttää LEDien sijasta orgaanista alkuperää olevia OLEDejä.


title: LED-näyttö

text: LED-näyttöä käytetään myös markkinointinimenä litteille LED TV:ille ja LED-tietokonenäytöille jotka käyttävät tekniikkana LED-taustavalolla varustettua nestekidenäyttöä.


title: Karl Wilhelm Törnegren

text: Karl (Carl) Wilhelm Törnegren (23. huhtikuuta 1817 Turku – 19. helmikuuta 1860 Helsinki) oli Helsingin yliopiston kirjastonhoitaja ja oppihistorian professori. Hän kirjoitti myös runoja, jotka julkaistiin hänen kuolemansa jälkeen kokoelmana. Lisäksi Törnegren kirjoitti 1858 Helsingfors Tidningar -lehteen kirjemuotoisia pakinoita nimimerkillä "Brunnsgäst" (”kylpylävieras”).


title: Karl Wilhelm Törnegren

text: Törnegren syntyi Suomen Pankin johtokunnan puheenjohtajan Carl Johan Idestamin ja piika Anna Greta Valbäckin aviottomana lapsena. Professori Johan Agapetus Törngren ja hänen vaimonsa Eva Agatha Helsingberg ottivat hänet kasvatikseen. Törnegren vietti lapsuutensa kasvatti-isänsä omistamassa Laukon kartanossa Vesilahdella jossa muun muassa Elias Lönnrot oli hänen kotiopettajanaan. Törnegren pääsi ylioppilaaksi 1830 ja valmistui filosofian kandidaatiksi ja maisteriksi 1836, lisensiaatiksi 1841 ja tohtoriksi 1844. Törnegren opiskeli Uppsalassa 1836–1837 ja Moskovassa 1841–1842.


title: Karl Wilhelm Törnegren

text: Törnegren toimi Helsingin yliopiston kirjastossa amanuenssina 1842–1845, varakirjastonhoitajana 1845–1851 ja kirjastonhoitajana 1848–1860. Hän oli oppihistorian dosenttina 1843–1845, vt. professorina 1848–1850 ja professorina 1851–1853.


title: Karl Wilhelm Törnegren

text: Törnegren oli naimisissa vuodesta 1851 lähtien Ottiliana (Nanny) Sofia Wärnhjelmin kanssa. Heillä oli viisi lasta, joista kaksi kuoli pienenä.


title: Reijo Mattinen

text: Reijo Mattinen (s. 1963) on suomalainen suunnistaja ja kolminkertainen viestisuunnistuksen MM-mitalisti.


title: Reijo Mattinen

text: Skövden MM-kilpailuissa 1989 Mattinen voitti pronssia viestistä joukkuetovereinaan Keijo Parkkinen, Ari Kattainen ja Peter Ivars. Henkilökohtaisella matkalla Mattinen sijoittui yhdeksänneksi. Kaksi vuotta myöhemmin Mariánské Lázněssa hän voitti toisen viestisuunnistuksen MM-pronssinsa. Joukkueessa hänen lisäkseen suunnistivat Ari Anjala, Mika Kuisma ja Keijo Parkkinen. Normaalimatkalla hän sijoittui 19:nneksi ja pikamatkalla 35:nneksi. Detmoldin MM-kilpailuissa 1995 hän voitti viestistä hopeaa joukkuetovereinaan Keijo Parkkinen, Timo Karppinen ja Janne Salmi. Normaalimatkalla hän sijoittui 23:nneksi ja pikamatkalla 49:nneksi.


title: Reijo Mattinen

text: Seuratasolla Mattinen on edustanut Joutsenon Kullervoa, Lahden Suunnistajia ja Rajamäen Rykmenttiä. Jukolan viestissä Mattinen sijoittui toiseksi vuosina 1992, 1994 ja 1996 Rajamäen Rykmentin joukkueessa.


title: Reijo Mattinen

text: Sotilaiden MM-kilpailuista Mattinen voitti kultaa 1993, 1994, 1995 ja 1996. Puolustusvoimat valitsi Mattisen vuoden sotilasurheilijaksi vuosina 1989, 1995 ja 1996.


title: Crown of Creation

text: Crown of Creation on Jefferson Airplane -yhtyeen neljäs studioalbumi, joka julkaistiin syyskuussa 1968. Hieman kaupallisesti flopanneen edellisalbumin jälkeen, "Crown of Creation" menestyi jälleen hyvin, nousten Yhdysvalloissa listan sijalle 6.


title: Crown of Creation

text: "Triad"-kappaleen on kirjoittanut David Crosby, joka oli tehnyt sen alun perin The Byrds-yhtyeen käyttöön, mutta yhtyeen muut jäsenet hylkäsivät sen.


title: Crown of Creation

text:
A-puoli
B-puoli


title: Peippola (Muolaa)

text: Peippola oli kylä Muolaan kunnan pohjoisosassa Viipurin läänissä Suomen Neuvostoliitolle luovuttamalla alueella. Kylä sijaitsi Kannilanjoen itäpuolella noin seitsemän kilometriä Muolaan kirkonkylästä Kirkkorannasta pohjoiseen. Sen naapurikyliä olivat lännessä Kannilanjoen toisella puolella Ala-Kuusaa, pohjoisessa Ylä-Kuusaa, idässä Punnus ja etelässä Peikola, Kannila ja Koirala.


title: Peippola (Muolaa)

text: Peippolan ja Ylä-Kuusaan rajalla kulki maantie Ylä-Kuusaasta Kantatie 62. Maantieltä erkani kylätie etelään Kannilanjoen itärannalle, jonne Peippolan kylän asutus ja pellot olivat keskittyneet. Kylän itäosan käsitti metsäinen Peippolankangas. Kylässä oli noin 10 taloa. Vuonna 1936 Peippolan pinta-ala oli 3,97 neliökilometriä, josta oli peltoa 79 hehtaaria, niittyä kolme hehtaaria ja metsää 314 hehtaaria.


title: Peippola (Muolaa)

text: Peippolan asukkaat evakuoitiin läntisempään Suomeen heti talvisodan alettua vuonna 1939. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kylän asukkaat pääsivät palaamaan raunioituneeseen kotikyläänsä. Jälleenrakennus keskeytyi vuonna 1944 Neuvostoliiton suurhyökkäyksen alettua ja kylän asukkaat evakuoitiin uudelleen. Rauhanteossa kylä jäi taas Neuvostoliiton puolelle. Sodan jälkeen Muolaan siirtoväki asutettiin Lounais-Hämeeseen ja Etelä-Pirkanmaalle.


title: Evil Dead: A Fistful of Boomstick

text: Evil Dead: A Fistful of Boomstick on VIS Entertainmentin kehittämä ja THQ:n vuonna 2003 julkaisema hack and slash -selviytymiskauhupeli PlayStation 2:lle ja Xboxille. Peli perustuu "Evil Dead" -elokuvatrilogiaan.


title: Cranberry Portage

text: Cranberry Portage on asutuskeskus (virallisesti "Local Urban District") Kelseyn maalaiskunnassa Manitoban provinssissa Kanadassa. Se sijaitsee Athapapuskowjärven etelärannalla noin 90 kilometriä pohjoiseen The Pas'n kaupungista, ja noin 695 kilometriä luoteeseen Winnipegistä. Vuoden 2001 väestönlaskennan mukaan Cranberry Portagen asukasluku oli 615.


title: Cranberry Portage

text: Ennen vuotta 1928 kaupunki oli nimensä mukaisesti vain paikka, jossa veneet vedettiin maitse kannaksen ylitse seuraavalle järvelle. Tuolloin alueella liikkuivat ainoastaan alkuperäisasukkaat ja turkiseläinten metsästäjät. Vuonna 1928 kaupunkiin rakennettiin rautatie joka yhdisti sen The Pasiin sekä Flin Floniin, ja paikalle muodostettiin asutuskeskus (tuolloin "unincorporated village district").


title: Cranberry Portage

text: 4. kesäkuuta 1929 osa Cranberry Portagen kylästä tuhoutui, kun höyryveturin kipinästä alkunsa saanut metsäpalo pyyhkäisi puurakennusten muodostaman asutuskeskuksen lävitse. Tulipalo tuhosi asemarakennuksen sekä useita koteja ja muita rakennuksia, ja asukkaat joutuivat pakenemaan veneillä järvelle.


title: Cranberry Portage

text: Vuonna 1965 avattiin Frontier Collegiate Residential School.


title: Pentti Teirikari

text: Pentti "Pepe" Juhani Teirikari (s. 8. lokakuuta 1945, Helsinki) on suomalainen mainos- ja dokumenttielokuvatuottaja, -ohjaaja ja -käsikirjoittaja sekä -äänittäjä.


title: Pentti Teirikari

text: Teirikari työskenteli Musiikki-Fazerilla vahvistimien, äänentoisto- ja kaikulaitteiden kanssa, kun hän vuonna 1966 näki Scenaria Oy:n lehti-ilmoituksen, jossa mainos-, matkailu- ja yrityselokuvia tuottanut yhtiö etsi palvelukseensa äänittäjää. Ilman varsinaista kokemusta äänittämisestä, Teirikari sai paikan ja aloitti työskentelyn maisteri Keijo Aaltosen johtamassa yhtiössä ja ryhtyi pian myös mainoselokuvien käsikirjoittajaksi.


title: Pentti Teirikari

text: Vuonna 1969 Teirikari työskenteli Risto Orkon johtaman Suomi-Filmin omistamassa Filmitalo-mainoselokuvayhtiössä. Orko vastasi myös Teirikarin työhaastattelusta; muista suomalaisen elokuvan studiokauden tekijöistä Teirikari ehti Filmitalossa ollessaan tapaamaan muiden muassa Valentin Vaalan useampaankin otteeseen. Vaala ohjasi tuolloin yhtiöltä tilattuja teollisuuselokuvia. Teirikarin mukaan "työmme jälki [Filmitalossa] oli yksilöllistä ja varsin poikkeavaa elokuvaperinteitä ajatellen. Vaikka meillä oli hyvät välineet, runsaat alihankintapalvelut, hyvät tilat ja studiot, kaikki oli kuitenkin mentaliteetiltaan kuin Itä-Saksassa. Yksi kerrallaan lähdimme kalppimaan eri suuntiin".


title: Pentti Teirikari

text: Filmitalosta Teirikari siirtyi mainostoimisto Oy Mainos Taucher Reklam Ab:n palvelukseen, ja aloitti yhtiön tuotantopäällikkönä muutama kuukausi taloontulonsa jälkeen. Taucherilla Teirikari oli mukana tekemässä mainoksia muun muassa Pauligille ja Fazerille, jolle tehtiin muun muassa Risto Mäkelän tähdittämät Chicago-purukumimainokset, joissa gangsteria näytellyt Mäkelä lausui mainoslauseen "Suu puhtaaks!". Taucherilla työskennellessään Teirikari teki usein yhteistyötä Filmi-Jatta Oy:n kanssa, joka vastasi varsinaisten mainosfilmien toteuttamisesta. Vuonna 1973 Teirikari siirtyi Filmi-Jatan tuotantojohtajaksi. Useita eri mainoselokuva-alan palkintoja niin kotimaassa kuin ulkomaillakin voittaneen Filmi-Jatan palveluksessa Teirikari oli mukana tekemässä muun muassa SOK:n "Joulupoika"-mainosta, johon sävelletystä ja sanoitetusta "Tule joulu kultainen" -mainoslaulusta tuli muissakin yhteyksissä ahkerasti käytetty joululaulu. Mainoselokuvien saamat palkinnot olivat merkittäviä yhtiön saamien toimeksiantojenkin kannalta. Yhtiön ohjaajia olivat muiden muassa Asko Tolonen, Sauli Rantamäki ja Kari Rimaila.


title: Pentti Teirikari

text: Risto Vanarin ohjaama Piilokamera-elokuva (1979) tuotti Filmi-Jatalle niin suuria taloudellisia vaikeuksia, että yhtiön mainoselokuvatuotanto henkilökuntineen, kalustoineen, studioineen ja muine omistuksineen myytiin Teirikarille. Teirikarin yhtiökumppaneiksi ryhtyivät mainoselokuva-alalta tutut Sonja Mäkinen ja Flego Kaukolehto. Vuonna 1979 yhtiön nimi muutettiin Elohopea-filmi Oy:ksi. Yhtiön nimen elohopea-sana viittasi Merkuriukseen, jonka Teirikari muisti olleen myös Orson Wellesin Citizen Kane -elokuvan tuotantoyhtiön, Mercury Filmsin, nimessä. Elohopea-filmin alkupuolella sen ohjaajia olivat muiden muassa Ilmo Lintonen, Kalevi Korte, Matti "Löde" Lötjönen, Olli Rönkä, Kari Santala ja Martti Jännes. Kuvaaja Esko Nevalaisen jäätyä eläkkeelle hänen tilalleen tuli Timo Salminen, elokuvaohjaaja Ville Salmisen poika ja myöhempi Aki Kaurismäen elokuvien luottokuvaaja.


title: Pentti Teirikari

text: Elohopea-filmin asiakkaiden ja mainostuotantojen määrä kasvoi nopeasti. 1980-luvun puolivälissä Suomen Mainoselokuvakilpailun viidestäkymmenestä ehdokkaasta puolet olivat Elohopea-filmin tuotantoja. Elohopea-filmin mainosfilmejä palkittiin kotimaan lisäksi mm. Cannesin, Los Angelesin, New Yorkin ja Lontoon kansainvälisillä mainoselokuvafestivaaleilla. 1980-luvun lopulla Elohopea-filmi osti puoliksi yhdessä Interest Oy:n kanssa Filmituotanto Tuure A. Korhosen osakekannan. Tytäryhtiö valmisti tilauksesta pääasiassa teollisuus- ja ulkomaankauppaelokuvia, muun muassa Yhdysvalloissa Golden Cameralla palkitut "Fresh Finland" ja "Circle." Yhtiö tuotti myös muunkinlaisia tilauselokuvia, esim. Suomen itsenäisyyden 75-vuotisjuhlaelokuvan, jota esitettiin Suomen suurlähetystöissä itsenäisyyspäivänä 1992. Elohopea-filmi oli myös vuosina 1989–1992 monikansallisen Films Messagesin osakas.


title: Pentti Teirikari

text: Kesäkuussa 1993 Teirikarin uusi yhtiö Pohjantähti-Elokuva Oy merkittiin kaupparekisteriin ja Teirikari on siitä lähtien ollut yhtiön toimitusjohtajana. Yhtiö on valmistanut erilaisia mainoselokuvia ja YLE:n ja MTV:n televisiokanavilla esitettyjä dokumenttielokuvia. Yhtiön tuottamia mainoselokuvia ovat ohjanneet muiden muassa Teirikarin poika Pami Teirikari, elokuvaohjaajinakin tunnetut JP Siili, Klaus Härö, Olli Saarela, Aku Louhimies, Dome Karukoski sekä ulkomaisista Eduardo Maclean, Charles Palouzie, Eric Saarinen ja Jonathan Lennard. Lisäksi Pohjantähti-Elokuva on tuottanut muun muassa vuoden 2013 Sotaveteraanikeräyksen TV-mainoksen, jonka Pami Teirikari ohjasi ja jossa teatterineuvos Matti Ranin teki viimeisen näyttelijätyönsä. Pohjantähti-Elokuva on palkittu Voitto-, Vuoden Huiput-, Media & Message, AdProfit- ja Effie-kilpailuissa sekä festivaaleilla muun muassa Hampurissa, Houstonissa ja New Yorkissa. Vuonna 2011 Pohjantähti-Elokuva palkittiin vuoden tuotantoyhtiönä Voitto-mainoselokuvakilpailussa.


title: Pentti Teirikari

text: Televisiossa, elokuvateattereissa ja muita kanavia esitettyjen mainoselokuvien lisäksi Teirikari on tehnyt muun muassa Yle TV2:lla 1970- ja 1980-luvulla esitettyjä tietoiskuja yhteiskunnallisista ja yleishyödyllisistä aiheista, sekä pitkiä ja puolipitkiä TV-dokumentteja ja -dokumenttisarjoja. Mainoselokuvatyönsä ohella Teirikari on puoliammattilaisena soittanut kontrabassoa tanssimusiikki- ja jazz-kokoonpanoissa, ja hän on Suomen Perinnejazz ry:n hallituksen jäsen.


title: Pentti Teirikari

text: Pepe Teirikarin pojan Pamin lisäksi myös tytär Pauliina toimii mainoselokuva-alalla.


title: Dick Idman

text: Dick Tore Staffan Idman (s. 25. huhtikuuta 1950 Helsinki) on suomenruotsalainen näyttelijä, ohjaaja, professori ja teatterinjohtaja. Hänellä on uransa aikana ollut monta toimenkuvaa, mutta lähinnä hän on liikkunut suomenruotsalaisissa ja suomenkielisissä kulttuuripiireissä. Hänen sydäntään lähellä on aina ollut erityisesti lastenteatteri. Idman on vaikuttanut Skärgårdteaternin taustalla, niin näyttelijänä, ohjaajana kuin tukiyhdistyksen perustajajäsenenä ja puheenjohtajana.


title: Dick Idman

text: Idman työskenteli professorina Teatterikorkeakoulun ruotsinkielisen näyttelijäntyön laitoksella vuosina 1995–2001 ja uudestaan vuodesta 2011 lähtien. Vuosina 1989-1991 Idman toimi Turun ruotsalaisen teatterin taiteellisena johtajana.


title: Dick Idman

text: Idman on näytellyt elokuvissa Suomessa ja ulkomailla, sekä esimerkiksi Helsingin kolmannella ruotsinkielisellä näyttämöllä Viirus-teatterissa ja Wasa Teaterissa.


title: Dick Idman

text: Hän esittää Niiskun ääntä "Muumilaakson tarinoiden" sekä "Muumipeikko ja pyrstötähti" -elokuvan ruotsinkielisissä versioissa.


title: Dick Idman

text: Itsenäisyyspäivänä 6.12.2016 Dick Idman palkittiin Pro Finlandia -mitalilla elämäntyöstään teatterin parissa.


title: Fluoriboorihappo

text: Fluoriboorihappo (HBF) on vahva epäorgaaninen happo. Yhdisteestä käytetään myös nimiä tetrafluoroboorihappo, tetrafluoriboorihappo, fluoboorihappo, boorifluorihappo ja vetytetrafluoroboraatti.


title: Fluoriboorihappo

text: Fluoriboorihappo on vahva happo, joka tunnetaan ainoastaan vesiliuoksen muodossa. Vesiliuoksessa se on protolysoitunut käytännöllisesti katsoen oksonium- ja tetrafluoroboraatti-ioneiksi. Vesiliuoksessa fluoriboorihappo osittain hydrolysoituu, jolloin muodostuu hydroksofluoriboorihappoa. Hydrolysoituminen voi jatkua edelleen, jolloin erilaisten hydroksifluoroboorihappojen jälkeen muodostuu boorihappoa ja vetyfluoridia.


title: Fluoriboorihappo

text: Toisin kuin vetyfluoridi, fluoriboorihappo ei kykene syövyttämään lasia.


title: Fluoriboorihappo

text:
Teollisesti fluoriboorihappoa valmistetaan vetyfluoridin ja boorihapon välisellä reaktiolla.
Fluoriboorihappoa muodostuu myös booritrifluoridin reagoidessa veden kanssa. Tällöin sivutuotteena muodostuu boorihappoa.


title: Fluoriboorihappo

text: Fluoriboorihaposta voidaan käyttää valmistettaessa sen suoloja tetrafluoroboraatteja, desinfektoivana aineena ja sienten torjuntaan käytettävänä aineena.


title: Fluoriboorihappo

text: Fluoriboorihapon ja boorihapon seosta käytetään pinnoitettaessa metalleja tinan ja lyijyn seoksella. Hapot parantavat pinnoitekylvyn sähkönjohtavuutta ja estävät lyijy-ionien lähteenä toimivaa lyijytetrafluoroboraattia hajoamasta lyijyfluoridiksi


title: Fluoriboorihappo

text: Fluoriboorihappoa voidaan käyttää myös katalyyttinä. Fluoriboorihappoa voidaan käyttää valmistettaessa fluorattuja aromaattisia yhdisteitä niin kutsutulla Schiemann-reaktiolla. Fluoriboorihappo muodostaa diatsoniumsuolan kanssa niukkaliukoisen diatsoniumfluoroboraattisuolan, joka kuumennettaessa hajoaa muodostaen fluoratun aromaattisen yhdisteen eli aryylifluoridin.


title: Fluoriboorihappo

text: Fluoriboorihappo on voimakkaasti syövyttävä yhdiste ja voi aiheuttaa vakaviakin syövytysvammoja joutuessaan kosketuksiin elimistön kanssa. Hengitettynä yhdiste aiheuttaa yskää ja hengityksen vaikeutumista. Nieltynä fluoriboorihappo aiheuttaa voimakkaita vatsakipuja ja jopa tajuttomuuden. Pitkäaikainen altistuminen aineelle voi aiheuttaa fluoroosin.


title: Käsivarren asemasota

text: Käsivarren asemasota oli Suomen ja Saksan välisen Lapin sodan viimeinen vaihe, jota käytiin 29. marraskuuta 1944 − 27. huhtikuuta 1945. Lapista vetäytyvät saksalaiset olivat linnoittautuneet Käsivarren poikki Sturmbock-asemaan Lätäsenon tienoille ja suomalaisten vähäisillä joukoilla ei ollut resursseja hyökkäykseen. Lätäsenon asemasodan jälkeen linjat siirtyivät saksalaisten Lyngen-asemaan Kilpisjärvelle, josta vetäydyttyään saksalaiset olivat poistuneet Suomen alueelta. Suomen osalta kyseessä olivat toisen maailmansodan viimeiset sotatoimet.


title: Käsivarren asemasota

text: Saksan armeijan ylijohto oli jo vuonna 1943 varautunut siihen, että Puna-armeija onnistuisi miehittämään Suomen. Tällaisessa tilanteessa Saksalle olisi elintärkeää estää Puna-armeijan pääsy Suomen käsivarren kautta Jäämeren rannalle Skibotniin, sillä Petsamon nikkelikaivosten turvaamisen ja huollon vuoksi tieyhteys lähemmäksi Saksaa oli elintärkeä. Neuvostoliittolaisia ei missään tapauksessa saisi päästää edes lähelle Norjassa kulkevaa valtatietä.


title: Käsivarren asemasota

text: Joen ja tunturien vuoksi edullisin puolustusmaasto oli Käsivarren puolivälissä Lätäsenon tienoilla. Kun Moskovan välirauhan myötä tuli selväksi, että suomalaisten tuli ajaa entiset aseveljensä pois maasta, aloitettiin Sturmbock-aseman linnoittaminen. Rakennustyön suoritti saksalaisten rakennusorganisaatio Reichsarbeitsdienst, ja asema luovutettiin armeijalle 25. lokakuuta 1944. Asema sisälsi 311 korsua, joista 138 olivat täysin valmiina. Sen lisäksi asemaan oli raivattu huomattavat määrät ampuma-alaa ja kallioperään oli louhittu mittavasti taisteluhautaa.


title: Käsivarren asemasota

text: Varsinaisista sotatoimista Käsivarren asemasodassa ei voida puhua, sillä molempien osapuolten joukot oli ryhmitetty puolustukseen, eikä kummallakaan ollut aikomusta tehdä hyökkäystä toisen asemia kohti.


title: Käsivarren asemasota

text: Kun Lapin sota oli puhjennut, oli saksalaisten tilanne huomattavasti erilainen kuin mitä oli suunniteltu. Puna-armeijan sijaan vastassa olivatkin suomalaiset, ja Petsamon nikkelikaivoksetkin oli jätetty tuhottuina neuvostoliittolaisille. Saksan tarkoitus oli nyt luopua koko Pohjois-Norjasta. Sturmbock-asemaan määrätyn 7. Vuoristodivisioonan tehtäväksi tuli suojata näiden joukkojen vetäytymistä ja sen jälkeen vetäytyä itse. Tätä tarkoitusta varten Lätäsenolle rakennettu puolustuslinja oli harvinaisen luja, joka tekikin saksalaisten tehtävän erittäin helpoksi. Saksalaisilla oli asemassa myös huomattavat määrät kalustoa, muun muassa kolme kenttätykistöpatteristoa sekä 15 raskasta panssarintorjuntatykkiä. Sen lisäksi maasto aseman edessä oli vahvasti miinoitettu. Saksalaisilla joukoilla oli myös huomattavasti taistelukokemusta, joka entisestään jyrkensi voimasuhde-eroja.


title: Käsivarren asemasota

text: Suomalaisilla ei missään vaiheessa ollut riittävästi resursseja hyökätä saksalaisten linnoitusta vastaan. Suomalaiset saapuivat Lätäsenolle 29. marraskuuta 1944, jolloin Moskovan välirauhansopimuksen mukaisesti Suomen sodan ajan armeija oli jo kotiutettu. Lätäsenolle saakka saapui vain Ryhmä Puroma, pieni määrä nuoria asevelvollisia, joilla ei ollut sanottavasti taistelukoulutusta. Muodollisesti suomalaisilla oli Käsivarressa kaksi jalkaväkirykmenttiä, mutta todellisuudessa joukko oli hädin tuskin pataljoonan vahvuinen. Suomalaiset kuljettivat mukanaan muutamaa vanhaa tykkiä, joilla ei ollut kuitenkaan mitään käytännön merkitystä taisteluissa. Suomalaisjoukkojen huolto oli myös pitkien etäisyyksien vuoksi huomattavasti vaikeutunut.


title: Käsivarren asemasota

text: Voimasuhteet huomioon ottaen mitään varsinaista taistelua ei voinut syntyä. Oli myös saksalaisten etu, ettei suurta taistelua puhkeaisi. Koska liittoutuneiden valvontakomissio kuitenkin valvoi Suomen toimia saksalaisia vastaan erittäin ankarasti, oli suomalaisten pakko yrittää edes tiedustella ja partioida tehokkaasti saksalaisten seassa. Näiden partioiden yhteydessä syntyi paikallisia kahakoita.


title: Käsivarren asemasota

text: Saksalaiset irtautuivat Sturmbock-asemasta 12. tammikuuta 1945, hävitettyään ja miinoitettuaan aseman parhaansa mukaan. Suomalaisten joukkojen komentaja eversti Albert Puroma päätti jatkaa saksalaisten takaa-ajoa vain vähäisin voimin, sillä suuremman joukon huolto Käsivarressa olisi ollut huomattavan vaikeaa. 13. tammikuuta muodostettiin Taisteluosasto Loimu, joka koostui vahvennetusta kiväärikomppaniasta. Osasto saavutti Kilpisjärven eteläpään jo 16. tammikuuta.


title: Käsivarren asemasota

text: Saksalaisilla oli Sturmbock-aseman lisäksi vetäytymisen suojana Lyngen-asema, joka sivusi Kilpisjärvellä myös Suomen aluetta. Lyngen oli Sturmbockia selvästi heikompi asema, mutta suomalaistiedustelu selvitti varsin pian, että siinä oli myös syvyyttä ja asemat olivat hyvin varustettuja. Koska suomalaisten joukot olivat jo entisestäänkin vielä pienentyneet, ei ollut mitään edellytyksiä suorittaa hyökkäyksiä. Suomalaisjoukkoja kuitenkin vahvistettiin pikkuhiljaa, kun huolto- ja kuljetustilanne niin salli.


title: Käsivarren asemasota

text: Saksalaiset aloittivat irtautumisensa Lyngen-asemasta 7. huhtikuuta 1945 ja poistuivat oma-aloitteisesti Norjan puolelle 27. huhtikuuta mennessä. Samana päivänä suomalaissotilaat nostivat lipun kolmen valtakunnan rajapyykille sodan loppumisen kunniaksi. 28. huhtikuuta kenraaliluutnantti Hjalmar Siilasvuo saattoi ilmoittaa ylipäällikkö Mannerheimille täyttäneensä edellisen syksynä saamansa tehtävän saksalaisten häätämiseksi Suomesta.


title: Rooman perustamistarina

text: Rooman perustamistarina on taru, joka kuvaa Rooman kaupungin perustamista. Tarun mukaan Rooman perustivat 21. huhtikuuta 753 eaa. kaksosveljekset Romulus ja Remus. Perustamistarinasta on olemassa erilaisia versioita. Kreikkalainen taru kehittyi ehkä 500-luvulla eaa. Se yhdistyi roomalaiseen perustamistaruun 200-luvulla kreikaksi kirjoittaneiden roomalaisten historioitsijoiden aikana. Todellisuudessa Roomaa ei koskaan varsinaisesti perustettu, vaan se kehittyi kaupungiksi pitkän ajan kuluessa.


title: Rooman perustamistarina

text: Tarun mukaan Rooman perustaneet kaksosveljekset Romulus ja Remus olivat troijalaisen Aeneaan ja edelleen Alba Longan latinalaisten kuninkaan Numitorin jälkeläisiä. Kuningas Numitorin oli syössyt valtaistuimelta hänen julma veljensä Amulius, kun Numitorin tytär Rhea Silvia oli synnyttämässä. Rhea Silvia oli Vestan neitsyt, jonka sodanjumala Mars oli tehnyt raskaaksi, niinpä kaksospojat olivat puolittain jumalia. Uusi kuningas Amulius määräsi pojat hukutettavaksi. Palvelijatar pani pojat koriin ja laski Tiberjoen vietäväksi. Naarassusi löysi heidät Palatiumkukkulan juurella sijainneesta kosteikosta ja ruokki heitä luolassaan. Sen jälkeen paimen Faustulus ja hänen vaimonsa Acca Larentia ottivat heidät huostaansa. Kun kaksoset olivat riittävän vanhoja, he saivat selville alkuperänsä ja palauttivat tukijajoukkojensa avulla Alba Longan valtaistuimen Numitorille.


title: Rooman perustamistarina

text: Romulus ja Remus jättivät Alba Longan perustaakseen oman kaupungin paikalle, josta heidät oli löydetty. He valitsivat kumpikin oman paikkansa ja pyrkivät selvittämään enteiden avulla, kumpi oli parempi. Romulus vei voiton ja julistautui kaupungin perustajaksi. Hän kynti kaupunkinsa ympäri vaon, kuten etruskien tapana oli. Kun Remus hyppäsi pilkallisesti vaon yli, Romulus surmasi veljensä. Romuluksen nimestä juontuu näin kaupungin nimi. Koska kaupungissa ei ollut naisia, Romulus kutsui sabiinilaisia juhlaan ja ryösti heidän naimattomat tyttärensä, josta seurauksena oli roomalaisten ja sabiinien yhdistyminen. Romulus ja sabiinien kuningas Tatius hallitsivat yhdessä viiden vuoden ajan, kunnes Tatius kuoli. Romulus hallitsi Roomaa 38 vuoden ajan. Sen jälkeen hän katosi myrskyssä, ja hänen julistettiin varjelevan Roomaa taivaasta käsin Quirinus-jumalana.


title: Rooman perustamistarina

text: Toisen tarinan mukaan, jonka on kirjannut kreikkalainen historioitsija Dionysios Halikarnassolainen, Aeneas vei troijalaisia merimatkalle. Kun aikaa oli kulunut myrskyävällä merellä, he ajautuivat Tiberin rannalle. Pian maihinnousun jälkeen miehet halusivat lähteä merelle, mutta mukana olleet naiset eivät halunneet lähteä. Yksi naisista nimeltä Roma ehdotti, että naiset polttaisivat laivat estääkseen lähdön. Ensin miehet suuttuivat Romalle, mutta pian he huomasivat, että paikka oli ihanteellinen asuinpaikka. Paikka sai nimensä laivat sytyttäneen naisen kunniaksi.


title: Rooman perustamistarina

text: Kaupungin perustamisvuosi perustuu Terentius Varron teoksiin, muitakin vuosia on annettu vuosien 758 eaa. ja 728 eaa. välillä. Tarun mukaan kaupungin perustaminen tapahtui 438 vuotta Troijan valloituksen jälkeen. Kaupungin perustamista on käytetty myöhemmin myös ajanlaskun alkukohtana ("ab urbe condita"). Tätä eivät roomalaiset yleisesti käyttäneet, mutta se esiintyy joissain luetteloissa konsuleista, ja myöhemmät historioitsijat omaksuivat sen.


title: Rooman perustamistarina

text:
Kaupungin perustamista juhlittiin Pales-jumalan mukaan nimetyssä Parilia-juhlassa 21. huhtikuuta.
Päivä on saattanut olla myös vuoden vaihtumisen merkki, konsulien virkaanastumisen 1. tammikuuta ohella.


title: Águas Mornas

text: Águas Mornas on kunta Santa Catarinan osavaltiossa Brasiliassa. Kunnassa on arviolta 6 206 asukasta (vuonna 2016) ja sen pinta-ala on 326,524 neliökilometriä.


title: Kleomenes (filosofi)

text: Kleomenes (; n. 300 eaa.) oli antiikin kreikkalainen kyyniseen koulukuntaan kuulunut filosofi. Hän oli Krates Thebalaisen oppilas. Kleomeneen kerrotaan opettaneen Timarkhos Aleksandrialaista ja Ekhekles Efesoslaista, joista jälkimmäinen opetti edelleen Menedemosta.


title: Kleomenes (filosofi)

text: Kleomenes kirjoitti teoksen "Kirjoitus kasvatuksesta" (, "Paidagogikos"). Diogenes Laertios on säilyttänyt siitä kyynikko Diogenes Sinopelaista koskevan anekdootin, joka liittyy kertomukseen, jonka mukaan Diogenes jäi kerran merirosvojen vangiksi ja myytiin orjaksi. Kleomeneen mukaan Diogeneen oppilaat olisivat tarjoutuneet maksamaan tämän lunnaat. Kleomeneen teos on varhainen lähde tähän kertomukseen, mikä tukee sitä ajatusta, että kertomus perustuisi tositapahtumiin.


title: Skyla

text: Skyla (oikealta nimeltään Lucy Batty) on englantilainen dance-laulaja. Hänen ensiesiintymisensä musiikkimailmassa oli Beatplayersien musiikkivideolla "Summer Love". Hän levytti myös oman versionsa High School Musical -hitistä "Breaking Free".


title: Skyla

text:
Levy-yhtiö All Around the World teki sopimuksen hänen kanssaan vuonna 2008.
Tuottajat Scott Rosser (Beatplayers-yhtyeestä), Mike Di Scala (Ultrabeat-yhtyeestä) ja Nemesis ovat työskennelleet hänen kanssaan ensimmäistä albumia varten.


title: Skyla

text: Hänen debyyttisinglensä "Breaking Free" ilmestyi 9.6.2009. Musiikkivideon pyörittyä vasta kaksi päivää brittimusiikkikanava Clubland TV:llä se nousi Clubland TV:n eniten äänestetyksi kappaleeksi ja sijalle 43 musiikkivideoiden listalla kaikista musiikkilajeista. YouTubessa video katsottiin jopa 215 000 kertaa alle kuukauden aikana.


title: Skyla

text: Hänen toinen singlensä "Ayo Technology" ilmestyi 14.10.2009. Sitä on soitettu runsaasti suosituimmilla musiikkikanavilla kuten "Clubland TV", "MTV Dance" ja "Chart Show TV".


title: Carl August Standertskjöld (s. 1814)

text: Carl August Standertskjöld (9. marraskuuta 1814 Asikkala – 18. helmikuuta 1885 Pietari) oli suomalainen keisarillisessa Venäjän keisarillisessa armeijassa palvellut kenraaliluutnantti ja vapaaherra. Hän keräsi huomattavan omaisuuden toimiessaan Tulan asetehtaan vuokraajana ja sijoitti sen suomalaiseen teollisuuteen ja maaomaisuuteen.


title: Carl August Standertskjöld (s. 1814)

text: Standertskjöld kävi 1829–1834 Haminan kadettikoulun ja palveli valmistuttuaan vänrikkinä ja aliluutnanttina "Henkikaartin 2. tykistöprikaatissa". Standertskjöld oli vuosina 1837–1845 Kaukasiassa sotimassa sikäläisiä kapinallisia vuoristokansoja vastaan. Kapteeniksi vuonna 1846 ylennetty Standertskjöld määrättiin 1847 Tulan kivääritehtaan johtajan apulaiseksi. Hänestä tuli eversti 1847 ja kenraalimajuri 1855 sekä kenraaliluutnantti 1867.


title: Carl August Standertskjöld (s. 1814)

text: Standertskjöld oli vuodesta 1857 Iževskin kivääritehtaan johtaja ja vuodesta 1858 Tulan kivääritehtaan johtaja. Hän toimi Tulan asetehtaan vuokraajana 1864–1870 ja vuonna 1871 hänet nimitettiin Venäjän kaikkien kivääri- ja ammustehtaiden ylitarkastajaksi. Tässä virassa hän oli vuoteen 1880 saakka. Sen jälkeen hän toimi 1880–1881 Venäjän armeijan tykistön päähallinnon tykistökomitean aseosaston varajäsenenä. Standertskjöld sai eron sotapalveluksesta 1881.


title: Carl August Standertskjöld (s. 1814)

text: Tulan kivääritehtaan vuokraajana Standertskjöld oli Venäjän suurimpia asetehtailijoita. Vuonna 1868 hän aloitti teolliset sijoitukset Suomeen ostamalla osuuden Lupikon ruukista läheltä Pitkäärantaa. Muut osakkaat olivat ruotsalaiset Jonas Wahlstedt ja Ludvig Nobel. Myöhemmin ruukki siirtyi kokonaan Nobelin omistukseen. 1870-luvulla Standertskjöld sijoitti myös Suomen sahateollisuuteen. Hän perusti 1872 Inkeroisten puuhiomon Anjalankoskelle Sippolaan ja 1873 "Sahatehdas Oy C. A. Standertskjöldin" sahalaitoksen Kotkan Hovinsaareen. Hän sijoitti varoja myös Porin konepajaan.


title: Carl August Standertskjöld (s. 1814)

text: Standertskjöld keräsi Tulan asetehtaan vuokraajana toimiessaan huomattavan omaisuuden, jonka hän sijoitti suomalaiseen maaomaisuuteen sekä teollisuuteen. Hän osti 1853 Kirstulan kartanon Hämeenlinnan pitäjästä, 1871 Laukon ja Tottijärven kartanot Vesilahdelta sekä 1880-luvulla Koiskalan kartanon Nastolasta, Häihän ja Pirklahden kartanot Porvoon maalaiskunnasta sekä Hausjärveltä Ryttylän maatilan. Hän omisti myös useita maatiloja Venäjällä.


title: Carl August Standertskjöld (s. 1814)

text: Standertskjöld rakennutti Helsingin Pohjoisrantaan "palatsimaisen" kuusikerroksisen kerrostalon eli niin sanotun Standertskjöldin talon, jonka suunnitteli Theodor Höijer. Talo valmistui vuonna 1885.


title: Carl August Standertskjöld (s. 1814)

text: Standertskjöld korotettiin vapaaherraksi 1874 ja hänen sukunsa merkittiin Suomen ritarihuoneeseen 1876 vapaaherrallisena sukuna 52. Standertskjöldin vanhemmat olivat kapteeni Carl August Standertskjöld ja hänen ensimmäinen vaimonsa Christina Maria Uggla.


title: Carl August Standertskjöld (s. 1814)

text: Standertskjöld oli naimisissa kaksi kertaa.


title: Carl August Standertskjöld (s. 1814)

text: Standertskjöldin lapsista tunnetuimpia olivat:


title: Kleomenes

text: Kleomenes () on antiikin kreikkalainen nimi, joka voi viitata seuraaviin henkilöihin:


title: Vesa Kytönen

text: Vesa Kytönen (s. 1966) on suomalainen endurokuljettaja. Kytönen kuuluu J-SMK:hon eli Jämsän seudun moottorikerhoon. Hän voitti enduron maailmanmestaruuden vuonna 1999 luokassaan ja oli mukana voittamassa joukkuemestaruutta vuosina 1996, 1998 ja 1999. Nykyään Kytönen pyörittää omaa rengasliikettä kotikaupungissaan Jämsässä.


title: Bion

text: Bion () on antiikin kreikkalainen nimi, joka voi viitata seuraaviin asioihin:


title: Horatius Cocles

text: Horatius Cocles oli myyttinen muinaisen Rooman sotasankari. Kuningas Tarquinius oli yllyttänyt etruskien kuninkaan Porsennan sotaan Roomaa vastaan. Tämä onnistui piirittämään kaupungin, ja ainoastaan Tiber-joki esti häntä pääsemästä kaupunkiin. Porsenna hyökkäsi joen ylittävälle sillalle. Tarinan mukaan roomalaiset, jotka olivat sillalla vahdissa, pakenivat. Vain yksi mies, Horatius Cocles, jäi sillalle. Coclesin esimerkin rohkaisemana kaksi muuta liittyi häneen, ja nämä kolme miestä estivät kilvillään ja miekoillaan vihollisrynnäkköä. Sillä aikaa muut roomalaiset repivät puusillan heidän takanaan. Muut pelastautuivat, mutta Horatius jäi taistelemaan, kunnes silta hänen takanaan romahti veteen. Sitten hän hyppäsi virtaavaan jokeen ja ui omiensa luo.


title: Asuntoesittely

text: Asuntoesittely on kiinteistönvälittäjien ja asunnon myyjien käyttämä termi. Asunnon esittelyssä on mahdollisuus tutustua myytävänä olevaan asuntoon ja nähdä siitä tarkemmat tiedot sekä esittää myyjälle tai välittäjälle tarkentavia lisäkysymyksiä. Esittelyssä on yleensä mahdollista tehdä ostotarjous kaupan kohteesta.


title: Yhdysvaltain perustajaisät

text: Yhdysvaltain perustajaisät () olivat poliittisia johtajia, jotka joko allekirjoittivat Yhdysvaltain itsenäisyysjulistuksen tai ottivat muulla tavoin osaa Amerikan vallankumoukseen auttaen maata itsenäistymään Ison-Britannian hallinnasta tai olivat merkittävässä roolissa Yhdysvaltain perustuslain laatimisessa tai olivat muuten merkittävässä roolissa hallinnon asettamisessa perustuslain vaatimaan muotoon.


title: Yhdysvaltain perustajaisät

text: Perustajaisiä kutsutaan lisäksi kahdella avainkäsitteellä; "the Signers" (suom. "allekirjoittajat" eli miehet jotka allekirjoittivat itsenäisyysjulistuksen) ja "the Framers" (suom. "kehystäjät" eli ne jotka osallistuivat perustuslain laatimiseen). Nykyiset historioitsijat kuitenkin laskevat perustajiin tätä laajemman ryhmän, jotka olivat mukana maan itsenäisyystaistelussa ja kansakunnan luomisessa.


title: Yhdysvaltain perustajaisät

text: Keskeisimmät perustajaisät ovat John Adams, Benjamin Franklin, Alexander Hamilton, John Jay, Thomas Jefferson, James Madison ja George Washington. Nämä seitsemän avainhenkilöä määrittelee historioitsija Richard B. Morris kirjassaan "Seven Who Shaped Our Destiny: The Founding Fathers As Revolutionaries" vuodelta 1973.


title: John Jay

text: John Jay (12. joulukuuta 1745 New York, New York – 17. toukokuuta 1829 Bedford, New York) oli yhdysvaltalainen poliitikko ja diplomaatti. Hänet lasketaan kuuluvaksi Yhdysvaltain perustajaisiin. Hän oli ensimmäinen Yhdysvaltain korkeimman oikeuden puheenjohtaja (19. lokakuuta 1789 – 29. kesäkuuta 1795). Lisäksi hän toimi urallaan siirtokuntien kongressin presidenttinä (1778–1779), Yhdysvaltain ulkoministeriä edeltäneessä virassa "United States Secretary of Foreign Affairs" (1784–1789) ja New Yorkin osavaltion kuvernöörinä (1795–1801). Hän pyrki myös Yhdysvaltain presidentiksi useamman kerran.


title: John Jay

text: John Jay syntyi 12. joulukuuta 1745 Manhattanilla, New Yorkissa. Hän oli Peter Jayn ja Mary Van Cortlandtin seitsemään aikuisikään asti selvinneestä lapsesta kuudes. Pian Johnin syntymän jälkeen Jayt muuttivat Ryeen. Kaksi Johnin vanhemmasta sisaruksesta oli sokeutunut isorokon seurauksena ja kaksi muuta taas kärsi mielenterveydellisistä ongelmista.


title: John Jay

text: Jay meni 8-vuotiaana New Rochellessa, New Yorkissa, sijainneeseen sisäoppilaitokseen, josta hän kuusi vuotta myöhemmin siirtyi King’s Collegeen (nykyinen Columbian yliopisto). Jay valmistui collegesta loistavin arvosanoin vuonna 1764 ja ryhtyi opiskelemaan lakia Benjamin Kissamin opastuksella. Jay sai oikeuden lakimiehen ammatinharjoittamiseen New Yorkissa vuonna 1768. Pian tämän jälkeen Jay ryhtyi opettamaan lakia Robert R. Livingstonin kanssa. Vuonna 1771 Jay avasi oman asianajotoimistonsa.


title: John Jay

text:
Jay lähti politiikkaan samoihin aikoihin, kun Yhdysvaltojen suhteet emämaa Britanniaan alkoivat heikentyä, ja hän osallistui useisiin Yhdysvaltain itsenäisyyttä ajaneisiin poliittisiin tapaamisiin. Hänet valittiin syyskuussa 1774 kokoontuneeseen ensimmäiseen mannermaakongressiin, jossa hän oli 28-vuotiaana toiseksi nuorin edustaja. Jay oli mukana kirjoittamassa "Address to the People of Great Britain" () -nimistä adressia, jossa kritisoitiin Yhdysvaltain silloisen emämaan Britannian hallintoa. Adressia on pidetty yhtenä syynä sille, miksei Jay yrityksistään huolimatta saanut korjattua Iso-Britannian ja Yhdysvaltain välejä. Vaikka Jay halusi tehdä selvän eron Iso-Britannian hallintoa kannattaneisiin lojalisteihin, hän vastusti radikaaleja toimenpiteitä itsenäisyyden saavuttamiseksi. Niinpä Jay ehdotti toisessa mannermaakongressissa Olive Branch Petition (”oliivipuun oksa -anomus”) -nimistä vetoomusta, jonka tarkoituksena oli estää Yhdysvaltain ja Britannian välisen sodan syttyminen.
Jay vetäytyi mannermaakongressista vuonna 1776 eikä osallistunut Yhdysvaltain itsenäisyysjulistuksen allekirjoitukseen. Sen sijaan hän osallistui ahkerasti New Yorkin osavaltion hallituksen luomiseen. Hän osallistui 1777 New Yorkin perustuslain säätäneeseen konventtiin ja myöhemmin myös allekirjoitti osavaltion perustuslain. Perustuslain hyväksymisen jälkeen Jay nimitettiin New Yorkin korkeimman oikeuden ensimmäiseksi puheenjohtajaksi. Seuraavana vuonna hänet valittiin uudelleen toiseen mannermaakongressiin, jossa hänet valittiin kongressin presidentiksi.


title: John Jay

text: Jay nimitettiin 1779 Yhdysvaltain ja Espanjan suhteista vastaavaksi ministeriksi. Käytännössä hänen tehtävänään oli saada Espanja tunnustamaan Yhdysvaltain itsenäisyys ja luoda talousyhteyksiä maiden välille. Jay vietti Espanjassa kolme vuotta, minkä jälkeen hän oli hetken aikaa Pariisissa. Vuonna 1782 John Jay kuului John Adamsin, Benjamin Franklinin, Henry Laurensin ja William Temple Franklinin kanssa komiteaan, joka sopi Pariisissa rauhasta Iso-Britannian kanssa.


title: John Jay

text: Palattuaan takaisin Yhdysvaltoihin Jay nimitettiin Yhdysvaltain ulkoministeriksi. Tehtävä oli haastava, sillä sekä Yhdysvallat että Iso-Britannia rikkoivat kumpikin jatkuvasti Pariisin rauhan ehtoja. Ulkoministerinä Jay vakuuttui siitä, ettei Konfederaatioartikloilla pystyttäisi saavuttamaan tarpeeksi vahvaa keskusvaltaa.


title: John Jay

text: Vuonna 1787 Jay kirjoitti salanimellä "Publius" kolme niin kutsutuista "Federalist Papers" -artikkeleista, joissa Jay, Alexander Hamilton ja James Madison perustelivat Yhdysvaltain perustuslain luomisen tärkeyttä. Perustuslaki hyväksyttiin myöhemmin samana vuonna. Vaikka Jay ei osallistunut perustuslailliseen konventtiin Philadelphiassa, hänellä oli merkittävä rooli sen suunnittelussa ja ratifioimiessa. Vuonna 1789 presidentti George Washington nimitti Jayn Yhdysvaltain korkeimman oikeuden ensimmäiseksi puheenjohtajaksi. Vuonna 1794 Washington lähetti Jayn Lontooseen neuvottelemaan brittijoukkojen vetäytymisestä ja solmimaan paremmat kauppasuhteet Britannian kanssa. Jay onnistui ensimmäisessä tavoitteessaan, mutta kauppasopimusta kritisoitiin, ja Washington joutui panemaan arvovaltansa peliin, ennen kuin kongressi ratifioi sopimuksen.


title: John Jay

text: Alexander Hamilton oli onnistunut kampanjoimaan Jayn New Yorkin kuvernööriksi sillä aikaa, kun tämä oli ollut Britanniassa. Hamilton pyrki Jayn kuvernööriviran avulla vahvistamaan federalistipuolueen, johon kumpikin miehistä kuului, asemaa New Yorkissa. Kahden kuvernöörikautensa aikana Jay pyrki muun muassa linnoittamaan osavaltiota Ranskan hyökkäyksen varalta, uudistamaan oikeuslaitosta ja kieltämään orjuuden. Lisäksi hän aloitti useita tie- ja kanavaprojekteja kohentaakseen osavaltion taloustilannetta. Jay oli kuvernöörinä hyvin suosittu, ja jopa hänen vastustajiensa on kerrottu arvostaneen häntä.


title: John Jay

text: Jay vetäytyi politiikasta vuonna 1801. Vielä saman vuoden aikana presidentti John Adams olisi halunnut nimittää Jayn uudelleen korkeimman oikeuden puheenjohtajaksi, mutta Jay kieltäytyi virasta vaimonsa vakavan sairauden takia. Vetäytymisensä jälkeen Jay kuitenkin osallistui aktiivisesti muun muassa American Bible Society -nimisen uskonnollisen järjestön toimintaan ja oli hetken jopa sen presidenttinä. Lisäksi hän osallistui orjuudenvastaisen liikkeen toimintaan. Jay kuoli lopulta 17. toukokuuta 1829.


title: John Jay

text: John Jayn suku oli kotoisin Ranskasta. Jayn isänpuoleinen isoisä, Augustus Jay, joutui muuttamaan Ranskasta Yhdysvaltoihin, kun vuonna 1685 Nantesin edikti kumottiin ja protestanttien oikeuksia rajoitettiin. Augustus asettui aloilleen New Yorkiin, jossa hän onnistui kaupankäynnillä luomaan suvulleen vahvan aseman. Myöhemmin Augustus meni naimisiin ja sai Peter-nimisen pojan. Peter taas meni naimisiin Mary Van Cortlandtin kanssa ja sai yhteensä 10 lasta, joista seitsemän selvisi aikuisikään asti. Selvinneistä lapsista John oli järjestyksessään kuudes.


title: John Jay

text: John Jay meni keväällä 1774 naimisiin Sarah Livingstonin kanssa, joka oli silloisen New Jerseyn kuvernöörin William Livingstonin tytär. Vaimonsa vaikutusvaltaisen suvun ansiosta Jay sai luotua useita tärkeitä poliittisia kytköksiä Yhdysvaltain politiikan merkkihenkilöihin. Jay sai Livingstonin kanssa kaksi poikaa, Peter Augustuksen ja Williamin. Peter August tuli myöhemmin tunnetuksi poliittisesta toiminnastaan ja William ahkerana orjuuden vastustajana.


title: John Jay

text: New Yorkin koillispuolella Westchesterin piirikunnan Ryessa on John Jayn lapsuudenkoti, joka toimii nyt perinnekeskuksena.


title: Málaga (täsmennyssivu)

text: Málaga tarkoittaa seuraavia asioita:


title: Giorgio Bettinelli

text: Giorgio Bettinelli (15. toukokuuta 1955 Crema – 16. syyskuuta 2008 Jinghong) oli italialainen seikkailija, joka ajoi Vespa PX:llä maailman ympäri kolmella pitkällä matkalla: Rooma–Saigon 1992–1993, Anchorage–Ushuaia 1994–1995 ja Melbourne–Kapkaupunki 1995–1996. Hän julkaisi matkoistaan useita kirjoja, kuten "In Vespa" (Feltrinelli, 1997) ja "Brum, Brum 254 000 chilometri in Vespa" (Feltrinelli, 2002). Bettinelli muutti myöhemmin Kiinaan, jossa hän kuoli vuonna 2008.


title: Perjantai 13. päivä, osa 3

text: Perjantai 13. päivä, osa 3: Kauhun verinen vuorokausi () on Steve Minerin ohjaama vuonna 1982 julkaistu "Perjantai 13." -elokuvasarjan kolmas osa. Elokuvan myötä elokuvasarjan murhaaja Jason Voorhees alkoi käyttää tavaramerkiksi muodostunutta jääkiekkonaamiota. Tämä oli elokuvateatterissa 3D:nä.


title: Perjantai 13. päivä, osa 3

text: Edellisen elokuvan tapahtumien jälkeen, loukkaantunut Jason Voorhees menee läheiseen kauppaan ja varastaa itselleen vaatteet. Siellä hän tappaa kaupan omistajan Haroldin ja hänen vaimonsa Ednan.


title: Perjantai 13. päivä, osa 3

text: Vähän myöhemmin Chris Higgins ja hänen ystävänsä matkustavat Camp Crystal Lakelle viikonlopun viettoon. Porukassa on mm. Debbie, Andy, Shelley, Vera, Chuck, Chili, Chris ja Rick.


title: Perjantai 13. päivä, osa 3

text: Shelley ja Vera joutuvat napit vastakain lähikaupassa kolmen moottoripyöräjengiläisen kanssa: Ali, Loco, ja Fox. Ali murskaa Shelleyn auton tuulilasin, ja kostoksi hän ajaa heidän moottoripyörien päältä, josta Vera vaikuttuu. Samaan aikaan, Jason on piilossa läheisessä ladossa toipumassa vammoistaan ja kun pyöräilijät aikovat polttaa ladon, hän murhaa Locon, Foxin, ja näemmä Alin. Illalla Jason viiltää Shelleyn kurkun auki ja ottaa hänen jääkiekkomaskinsa uudeksi maskikseen. Sitten hän ampuu "harppuunalla" Veran sekä tappaa Andyn ja Debbien machetella. Kun virta sammuu talossa jostain syystä, Chili lähettää Chuckin alas kellariin korjaamaan sähköt, jossa Jason sähköttää hänet kuoliaaksi, jonka takia virta katkeaa lopullisesti. Tämän jälkeen Jason menee yläkertaan ja murhaa Chilin.


title: Perjantai 13. päivä, osa 3

text: Samaan aikaan Chris kertoo Rickille, miten hänen kimppuunsa hyökkäsi joku mies, josta muodostui hänelle trauma. Rickin auto ei toimi, joten heidän on pakko kävellä takaisin. Rick ja Chris etsivät muita talosta ja ihmettelevät sähköjen katkeamista. Jason kaappaa Rickin ja murtaa hänen kallonsa paljain käsin. Sillä aikaa Chris löytää kylpyammeesta verisiä vaatteita ja kauhistuu. Kun Chris palaa alakertaan, Jason paiskaa Rickin ruumiin ikkunasta, jonka takia Chris panikoituu.


title: Perjantai 13. päivä, osa 3

text: Chris onnistuu lopulta piiloutumaan latoon. Hän piiloutuu ladon kattoon ja hyppää Jasonin päälle sekä onnistuu saamaan Jasonin hirtettyä. Jason kuitenkin on hengissä ja paljastaa Chrissille kasvonsa, jotka Chris tunnistaa häneen hyökkääneensä miehen kasvoiksi. Ali hyökkää Jasonin kimpuun, mutta Jason tappaa hänet. Chris ottaa kirveen ja lyö Jasonia päähän, joka lopulta kaatuu. Chris juoksee ulos, ottaa kanootin, meloo lammelle ja nukahtaa.


title: Perjantai 13. päivä, osa 3

text: Hän herää seuraavana aamuna kanootissa ja katsoo ympärilleen. Yhtäkkiä hän näkee talon yläikkunassa oudon hahmon, se on Jason. Chris yrittää paniikissa päästä rantaan, mutta oksat tulevat tielle. Jason ryntää ulos oven läpi ja Chris hätääntyy vielä enemmän. Mutta yhtäkkiä Jason katoaa ja vedestä nousee Pamela Voorhesin mätänevä ruumis, joka vetää Chrisin mukanaan veden alle. Myöhemmin poliisit saapuvat, herättävät Chrisin painajaisestaan ja ohjaavat hänet poliisiautoon rauhoittumaan. Jasonin ruumis makaa vieläkin navetan lattialla.


title: Perjantai 13. päivä, osa 3

text: Jasonin ulkonäkö on muuttunut radikaalisti edellisestä elokuvasta, joka tavoittelee myöhempien jatko-osien ulkonäköä.


title: Herman Paul

text: Herman Daniel Paul (17. heinäkuuta 1827 Schwedt an der Oder, Brandenburg, Saksa – 4. joulukuuta 1885 Helsinki) oli saksalaissyntyinen muusikko ja Helsingin yliopiston saksan kielen lehtori, joka käänsi muun muassa Kalevalan saksan kielelle.


title: Herman Paul

text: Paulin vanhemmat olivat hallitusneuvos Johann Paul ja Dorothea Paul. Hän kävi lukion Berliinissä, opiskeli musiikkia ja toimi sitten eri tehtävissä musiikin piirissä kierrellen 1858–1862 viulistina Itämeren alueen maissa. Paul muutti Helsinkiin 1859, perusti sinne musiikkikaupan 1862 ja toimi mm. konserttien arvostelijana. Hän oli Helsingin yliopiston saksan kielen ylimääräinen lehtori 1869–1885 ja opetti saksaa ja venäjää eri oppilaitoksissa Helsingissä. Paul toimi myös Hufvudstadsbladetin vakituisena kriitikkona 1865–1878. Hän sai kollegineuvoksen arvon vuonna 1884.


title: Herman Paul

text: Paulin ruotsista saksaksi kääntämä Kalevala ilmestyi 1885–1886 nimellä "Kalevala, das Volksepos der Finnen", sitä pidettiin aiempaa Schiefnerin tekemää käännöstä parempana. Käännöksen runomitta poikkeaa hieman suomalaisesta runomitasta. Hän käänsi saksan kielelle myös J. L. Runebergin näytelmän "Salamiin kuninkaat" ja Zacharias Topeliuksen "Matkustus Suomessa"-kirjan. Hänen kääntämäänsä suomalaista runoutta olivat mm. teokset "Finnische Dichtungen" (1866) ja "Aus dem Norden" (1887). Lisäksi hän laati kouluja varten saksan kielen kieliopin ja lukemistoharjoituksia, joista Eino Sakari Yrjö-Koskinen teki suomenkieliset versiot.


title: Herman Paul

text:
Talvella 1859 Paul matkan Lappiin ja hänen matkan aikana pitämänsä päiväkirja julkaistiin 1860 Papperslyktan -viikkolehdessä nimellä "Slädparti till Lappland, blad ur min dagbok". Hän teki matkastaan myös lyijykynäpiirroksia.
Paul oli naimisissa vuodesta 1861 Evelina Lovisa Albertina Bonsdorffin (k. 1909) kanssa, perheessä oli neljä lasta.


title: Suomen Farmasialiitto

text: Suomen Farmasialiitto (SFL, vuoteen 1976 Suomen Farmaseuttiliitto) on vuonna 1917 perustettu farmasian alalla työskentelevien proviisorien, farmaseuttien, lääkelalan erikoiskoulutettujen ja ja alan opiskelijoiden ammattiliitto. Farmasialiitto kuuluu Akavaan.


title: Suomen Farmasialiitto

text: Farmasialiittoon kuuluu noin 8 000 jäsentä, joista 93 prosenttia on naisia. Valtaosa jäsenistä työskentelee apteekkisektorilla. Lisäksi farmasian alan työntekijöitä on myös kuntasektorilla, valtiolla, Kelalla, yliopistoissa ja lääketeollisuudessa.


title: Suomen Farmasialiitto

text: Farmasialiitto neuvottelee farmasian alan työehtosopimukset ja valvoo jäsenistön etuja työpaikoilla. Liiton alueellisesta toiminnasta vastaavat 14 alueverkostoa.


title: Käspaikka

text: Käspaikka on karjalainen kodintekstiili, pitkä ja kapea (noin 35 senttimetriä × 250 senttimetriä) pellavasta tehty pyyheliina. Se voi olla koristelematon tai koristeltu kansanuskomuksiin perustuvilla kuvioilla. Arkikäyttöön tarkoitetut käspaikat olivat vaatimattomammin koristeltuja kuin juhlakäspaikat. Venäläisperäiset käspaikat ovat usein karjalaisia käspaikkoja värikkäämpiä ja suurikuvioisempia. Käspaikkoja käytetään nykyään esimerkiksi ikonien koristeena ortodoksisissa kirkoissa ja kodeissa.


title: Käspaikka

text: Tyypillisimpiä koristetyyppejä käspaikoissa olivat etupistokirjonta eli luotoksittain ompelu, ketjuvirkkaus, ristipistokirjonta sekä revinnäiskoristelu, jota karjalaiset nimittivät nyhennäisompeluksi. 1800-luvun lopulla kangaspuissa kuviointi, punapoiminta, alkoi syrjäyttää ompelukirjontakuviointia. Myös muita koristelumenetelmiä, ei kuitenkaan painokuviointia, on karjalaisissa käspaikoissa käytetty, ja eri kirjontatyylejä voitiin yhdistää samaan käspaikkaan.


title: Käspaikka

text: Harvinaisimpia käspaikkojen kuviointimenetelmiä on ollut revinnäiskuviointia muistuttava pitsipoiminta, jota on kansankielessä nimitetty myös valkealla langalla poimimiseksi. Tekniikka oli vähällä joutua unohduksiin, mutta sen elvyttivät uudelleen 1940-luvulla Maija Stenij ja Tyyne-Kerttu Virkki Aunuksessa.


title: Jeremy Camp

text: Jeremy Thomas Camp (s. 12. tammikuuta 1978 Lafayette, Indiana, Yhdysvallat) on kristillinen CCM-muusikko. Hän on julkaissut uransa aikana seitsemän albumia ja kaksi live-albumia. Campin alkuperäinen musiikki on sekoitus balladeja ja rockia.


title: Jeremy Camp

text: Jeremy Camp syntyi 12. tammikuuta 1978 Lafayettessä, Indianassa. Kitaransoittoon hän tutustui jo varhain nuorena isänsä innoittamana. Lukion jälkeen Jeremy kävi raamattukoulua eteläisessä Kaliforniassa kaksi vuotta.


title: Jeremy Camp

text: Jeremy Camp on ollut naimisissa kahdesti. Hän ja hänen ensimmäinen vaimonsa, Melissa Lynn Henning-Camp, menivät naimisiin 21. lokakuuta 2000. Melissalla oli diagnosoitu munasarjasyöpä ja hän kuoli 5. helmikuuta 2001 vasta 21-vuotiaana. Jotkut Jeremyn varhaisen ajan kappaleista heijastavat hänen henkistä koettelemusta Melissan sairaudesta. "I Still Believe" oli ensimmäinen kappale, jonka hän kirjoitti vaimonsa kuoleman jälkeen. Joulukuussa 2003 Jeremy meni naimisiin Adrienne Campin (o.s Liesching) kanssa. Heillä on kaksi tytärtä: Isabella Rose Camp (s. 2004) ja Arianne Mae Camp (s. 2006).


title: Pianokonsertto nro 2 (Prokofjev)

text: Sergei Prokofjev sävelsi toisen pianokonserttonsa g-mollissa (op. 16) vuosina 1912–1913. Alkuperäinen versio esitettiin ensimmäistä kertaa Pavlovskissa 23. elokuuta 1913 säveltäjän itsensä toimiessa pianistina ja Aleksandr Aslanovin kapellimestarina. Uusittu versio esitettiin ensimmäistä kertaa Pariisissa toukokuussa 1924. Pianistina oli jälleen säveltäjä itse ja kapellimestarina Serge Koussevitzky.


title: Pianokonsertto nro 2 (Prokofjev)

text: Alkuperäisen version Prokofjev omisti itsemurhan tehneen ystävänsä, pianisti Maximilian Schmidtin muistolle. Alkuperäinen versio kuitenkin tuhoutui tulipalossa Venäjän sisällissodan aikana. Toisen pianokonserton uusittu versio poikkeaa niin paljon alkuperäisestä, että säveltäjä sanoi sitä voitavan jopa pitää hänen neljäntenään.


title: Pianokonsertto nro 2 (Prokofjev)

text: Konsertto koostuu neljästä osasta:


title: Finnagora

text: Finnagora on Suomen kulttuuri- ja tiedeinstituutti, joka toimii Unkarissa ja sen lähialueilla. Instituutti keskittyy erityisesti nykytaiteisiin ja innovatiivisiin hankkeisiin, jotka esittelevät suomalaisen kulttuurin uusia muotoja. Finnagora edistää myös suomalaisten tieteilijöiden, talouden asiantuntijoiden sekä yhteiskunnallisten vaikuttajien verkostoitumista Kaakkois-Euroopassa. Kulttuuriviennin ja akateemisen vaihdon lisäksi instituutti tukee taloudellista yhteistyötä Suomen ja Unkarin välillä.


title: Finnagora

text: Vuonna 2004 perustettu Finnagora on yksi Suomen 17 kulttuuri- ja tiedeinstituutista. Finnagoran toiminnasta vastaa yksityinen FinnAgoran säätiö, jonka hallituksessa on mukana kaupunkien, korkeakoulujen, ministeriöiden, kulttuurin, elinkeinoelämän ja kansalaisjärjestöjen edustajia. Finnagora saa julkista tukea opetusministeriöltä.


title: Finnagora

text: Finnagora tekee tiivistä yhteistyötä Unkarissa toimivan Team Finland -verkoston kanssa. Verkostoon kuuluvat Finnagoran lisäksi Suomen Unkarin-suurlähetystö, Finpro, Unkarilais-suomalainen kauppakilta sekä Suomen kunniakonsulit Unkarissa. Finnagoran toimisto sijaitsee samassa kiinteistössä suurlähetystön kanssa.


title: Patric Hörnqvist

text: Patric Gösta Hörnqvist (s. 1. tammikuuta 1987 Sollentuna, Ruotsi) on ruotsalainen jääkiekkoilija, pelipaikaltaan laitahyökkääjä. Hän edustaa NHL-seura Pittsburgh Penguinsia, johon hän siirtyi vuonna 2014 pelattuaan edelliset kuusi kautta Nashville Predatorsissa. Hörnqvistin vahvuudet ovat luistelussa ja puolustustaidoissa. Hän on myös erittäin monipuolinen, sillä hän voi pelata eri pelipaikoilla. Hörnqvist menee mielellään pieniin tiloihin ja vastustajan ihon alle. Voimahyökkääjäksi luonnehdittu Hörnqvist on parhaimmillaan maalin edessä. Hän pystyy myös ärsyttämiseen.


title: Patric Hörnqvist

text: Hörnqvist on edustanut Ruotsia maajoukkuetasolla. Hän on pelannut kerran nuorten MM-kilpailuissa, kahdesti MM-kilpailuissa ja kerran olympialaisissa.


title: Patric Hörnqvist

text: Hörnqvist syntyi Sollentunassa, jossa hän aloitti jääkiekko-uransa paikallisseura Gillbo IF:n riveissä. Hän pelasi myös Solna SK:ssa. Hörnqvist siirtyi myöhemmin pelaamaan juniorikiekkoa Väsby IK:hon. Hän oli osana Stockholm/Röd-joukkuetta, joka voitti TV-puckenin vuonna 2002. Hörnqvist pelasi myös satunnaisia otteluita Väsbyn edustusjoukkueessa 1-divisioonassa kaudella 2001–2002. Hörnqvist pelasi Väsbyn joukkueessa kaksi kautta 1-divisioonaa, mutta päävalmentaja Charles Berglundin lähdettyä apuvalmentajaksi Djurgårdens IF:ään vuonna 2004, Hörnqvist seurasi perässä. Hän pelasi seuran 20-vuotiaiden joukkueessa muutamia otteluita kaudella 2004–2005, ja NHL-seura Nashville Predators varasi hänet seitsemännellä kierroksella 230. pelaajana .


title: Patric Hörnqvist

text: Hörnqvist nousi Djurgårdenin edustusjoukkueeseen kaudella 2005–2006 ja debytoi Elitserienissä 26. syyskuuta 2005 ottelussa Timrå IK:ta vastaan. Hän pelasi kaudella 47 ottelua 50:stä tehden viisi maalia ja seitsemän tehopistettä. Hörnqvist valittiin Elitserienin tulokkaaksi vuonna 2007 hyvän tulokaskauden jälkeen, jolla syntyi 23 maalia ja 34 tehopistettä. Hän teki kolmivuotisen sopimuksen Nashville Predatorsin kanssa toukokuussa 2007, mutta oli jo etukäteen päättänyt jäädä Djurgårdeniin vielä kaudeksi 2007–2008 lainasopimuksella. Hän pelasi jälleen hyvän kauden tehden 18 maalia 30 pistettä 53 ottelussa; tämän lisäksi Hörnqvist pelasi uransa ensimmäiset pudotuspelit Elitserienissä kun Djurgården kohtasi Linköpings HC:n puolivälierissä. Djurgården tippui, ja Hörnqvist saalisti viidessä ottelussa yhden syöttöpisteen.


title: Patric Hörnqvist

text: Hörnqvist siirtyi Pohjois-Amerikkaan kaudeksi 2008–2009 tavoittelemaan paikkaa Predatorsissa. Hänet lähetettiin kuitenkin AHL:ään farmijoukkue Milwaukee Admiralsiin, jossa hän vietti suuremman osan vuodesta. Hörnqvist pääsi tekemään NHL-debyyttinsä 10. lokakuuta 2008, kun Predators kohtasi St. Louis Bluesin. Hän sai ottelussa jääaikaa 15 minuuttia ja 43 sekuntia. Ensimmäisen NHL-maalinsa Hörnqvist teki 15. lokakuuta Dallas Starsia vastaan. Hän teki läpimurtonsa lopullisesti kaudella 2009–2010, jolloin hän voitti Predatorsin sisäisen maalipörssin 30 osumallaan. Hän oli myös joukkueen sisäisen pistepörssin kärjessä 51 tehopisteellään yhdessä Steve Sullivanin kanssa. Hän pelasi kaudella NHL-uransa ensimmäiset kaksi pudotuspeliottelua.


title: Patric Hörnqvist

text: Hörnqvist teki huhtikuussa 2010 Predatorsin kanssa kolmivuotisen, noin 9,25 miljoonan dollarin arvoisen jatkosopimuksen. Kaudella 2010–2011 Hörnqvistin maalimäärä väheni 21:een, mutta pistemäärä pysyi hyvänä, 48, joilla hän oli seuran kolmanneksi paras pistemies Sjarhei Kastsitsynin ja Martin Eratin jälkeen. Pudotuspeleissä hän pelasi 12 ottelua tehoin 2+1=3. Kaudella 2011–2012 pisteitä kertyi runkosarjassa 43 (27+16) sekä pudotuspelien 10 ottelussa neljä (1+3). Työsulkukaudella 2012–2013 Hörnqvist pelasi ennen NHL:n alkamista Sveitsin B-liigaa HC Red Icessa ja Allsvenskania Djurgårdenissa. Kaudella 2013–2014, joka jäi hänen viimeisekseen Predatorsissa, Hörnqvist keräsi 53 tehopistettä (22+31).


title: Patric Hörnqvist

text: Kesäkuussa 2014 Hörnqvist siirtyi Pittsburgh Penguinsiin yhdessä Nick Spalingin kanssa vaihtokaupassa James Nealiin.


title: Patric Hörnqvist

text: Hörnqvist pelasi Ruotsin paidassa alle 18-vuotiaiden MM-kilpailuissa vuonna 2005, ja voitti pronssia. Hän on pelannut yhdet nuorten MM-kilpailut vuonna 2007. Aikuisten MM-kilpailuissa Hörnqvist pelasi ensimmäisen kerran vuonna 2007, ja teki tulokkaalle hyvät 2+4=6 tehot. Vuoden 2008 MM-kisoissa hän voitti Ruotsin joukkueen maalipörssin kuudella osumallaan. Olympiakisoissa Hörnqvist pelasi ensimmäisen kerran Vancouverissa 2010, ja teki neljässä ottelussa yhden maalin. Hän oli voittamassa maailmanmestaruutta 2018.


title: Daniel Leclercq

text: Daniel Leclercq (s. 4. syyskuuta 1949) on ranskalainen jalkapallovalmentaja ja entinen puolustaja.


title: Daniel Leclercq

text: Leclercq aloitti oman pelaajauransa US Valenciennes Anzin'ssa. Hän pelasi jo seuran juniorijoukkueessa ja debytoi edustusmiehistössä vuonna 1968. Seura pelasi tuolloin pääsarjatasolla ylemmässä keskikastissa. Parhaimmillaan Valenciennes oli Leclercqin debyyttikaudella viides. Kolmen kauden jälkeen puolustajana viihtynyt Leclercq siirtyi Olympique Marseilleen, jossa ei kuitenkaan onnistunut vakiinnuttamaan paikkaansa ja jatkoi uraansa 1971 AS Angoulêmessa lainapestillä. Leclercq pelasi OM:ssa vielä kaksi kautta, mutta ilman merkittävämpiä saavutuksia. Vuonna 1974 hän palasi Pohjois-Ranskaan ja liittyi RC Lensin ryhmään. Hän edusti seuraa uransa loppuun, vuoteen 1983 saakka ja oli voittamassa liigassa hopeaa kaudella 1978–1979. France Football valitsi hänet vuonna 1977 vuoden pelaajaksi Ranskassa.Valmennusuransa Leclercq aloitti aloitti amatöörijalkapallon parissa. Joulukuussa 1986 hän aloitti Division 2:ssa pelanneen kasvattajaseuransa Valenciennes'n päävalmentajana. Hän johdatti seuran kauden päätteksi sarjassa sijalle 13 ja sai jatkaa tehtävissään. Kausi 1987–1988 alkoi kuitenkin odotuksia heikommin ja Leclercq sai tehdä tilaa lokakuussa 1987. Hänen johdollaan joukkue kuitenkin voitti yli puolet pelaamistaan otteluista.


title: Daniel Leclercq

text: VAFC-pestinsä jälkeen Leclercq valmensi pieniä amatööriseuroja kunnes liittyi vuonna 1992 RC Lensin organisaatioon reservijoukkueen valmentajaksi. Kesällä 1997 hän nousi monien yllätykseksi Roger Lemerren seuraajaksi Lensin päävalmentajakso. Menestys debyyttikaudella oli kuitenkin loistavaa ja keväällä 1998 Lens juhli kaikkien yllätykseksi Ranskan mestaruutta ensimmäistä, ja toistaiseksi viimeistä kertaa. Mestaruuskrapula iski seuraavalla kaudella Lensiin, joka taisteli kuitenkin liigassa kuudenneksi. Menestystä tuli kuitenkin Coupe de la Liguen voiton myötä. Lopulta "Le Druide" sai jättää tehtävänsä kehnosti alkaneen kauden vuoksi lokakuussa 1999.


title: Daniel Leclercq

text: Helmikuussa 2001 Leclercq palasi valmennustehtäviin belgialaisen RAA Louviéroisen päävalmentajana. Hän sai kuitenkin potkut jo lokakuussa. Kesällä 2003 "Le Druide" palasi vielä kerran kasvattajaseuraansa Valenciennes'een, joka oli vajonnut Nationaliin. Ensimmäinen kausi ei ollut vielä suurmenestys, mutta keväällä 2005 seura juhli jo nousua Ligue 2:een. Monien pettymykseksi Leclercq jätti National-mestaruuden jälkeen tehtävänsä.


title: Daniel Leclercq

text: Tammikuussa 2008 Leclercq palasi jälleen Lensin organisaatioon tekniseksi johtajaksi. Tavoitteena oli estää vaikeuksiin joutuneen seuran putoaminen pääsarjasta, mutta tässä edes "Le Druide" ei onnistunut. Visiitti Ligue 2:ssa jäi kuitenkin vain yhden kauden mittaiseksi Lensin palattua keväällä 2009 takaisin liigaan. Leclercq jatkoi teknisenä johtajana kevääseen 2011 saakka, kunnes Lens putosi jälleen liigasta. Kauden päätteeksi seurajohto ilmoitti, että Leclercq saa jättää paikkansa ja hänet korvaa Jocelyn Blanchard.


title: Ethiopian Airlinesin lento 409

text: Ethiopian Airlinesin lennon 409 onnettomuus tapahtui 25. tammikuuta 2010, kun Ethiopian Airlinesin vuokraama Boeing 737-8AS syöksyi Välimereen Libanonin edustalla pian lähdön jälkeen. Kone nousi Rafik Haririn kansainväliseltä lentoasemalta Beirutista kohti Addis Abebaa 2.37 paikallista aikaa mukanaan 83 matkustajaa ja seitsemän miehistön jäsentä. Toistaiseksi tuntemattomasta syystä kone katosi tutkasta noin kello 02:42 paikallista aikaa. Koneen piti saapua Addis Abebaan aikataulun mukaan klo 7.50 (04:50 UTC) paikallista aikaa. Kaikki matkustajat ja miehistön jäsenet kuolivat turmassa. Kaikkien koneessa olleiden ruumit, koneen musta laatikko sekä useita lentokoneen osia nostettiin merestä.


title: Ethiopian Airlinesin lento 409

text: Koneen kapteenilla oli lentoyhtiön mukaan kokemusta yli 20 vuotta erityyppisistä matkustajakoneista. Onnettomuus on Ethiopian Airlinesin pahin sitten vuoden 1996, jolloin terroristit kaappasivat Nairobista Addis Abebaan matkalla olleen koneen ja 123 ihmistä 175:stä kuoli epäonnistuneen laskeutumisen jälkeen.


title: Ethiopian Airlinesin lento 409

text: Ethiopian Airlines on vuonna 1945 perustettu Etiopian kansallinen lentoyhtiö. Yhtiön omistaa kokonaisuudessaan Etiopian valtio. Ethiopian Airlinesilla on 37 lentokonetta ja 56 kohdetta. Yhtiön solmukohtana toimii Addis Abeban Bolen kansainvälinen lentoasema. Lentoyhtiö työllistää yli 5 000 ihmistä. Yhtiön laivaston keski-ikä on noin 10,7 vuotta.


title: Ethiopian Airlinesin lento 409

text: Toisin kuin useat afrikkalaiset lentoyhtiöt, Ethiopian Airlines on hoitanut turvallisuusasiansa hyvin. Ethiopian Airlinesiä pidetään yhtenä Afrikan turvallisimmista lentoyhtiöistä ja se on yksi harvoista afrikkalaisista lentoyhtiöistä, joka tuottaa voittoa. Ennen lennon 409 onnettomuutta yhtiölle on sattunut vain kaksi kuolonuhreja vaatinutta onnettomuutta historiansa aikana: lennon 604 onnettomuus (15.9.1988) ja lennon 961 kaappaus (26.11.1996).


title: Ethiopian Airlinesin lento 409

text: Ethiopian Airlines liikennöi säännöllisesti Addis Abeban ja Beirutin välillä. Kaupunkien välimatka on noin 2 765 km.


title: Ethiopian Airlinesin lento 409

text: Onnettomuuskone oli Boeingin valmistama Boeing 737-8AS, joka oli vuokrattu irlantilaiselta Ryanairilta Ethiopian Airlinesille. Se saapui Ethiopian Airlinesin laivaston väreihin maalattuna 12. syyskuuta 2009. Koneen rekisteri oli ET-ANB ja siinä oli 189 matkustajapaikkaa. Kone teki ensilentonsa 18. tammikuuta 2002. Ethiopian Airlinesin mukaan kone oli ollut edellisen kerran teknisessä tarkastuksessa 25. joulukuuta 2009, jolloin koneen kunnossa ei havaittu poikkeamia.


title: Ethiopian Airlinesin lento 409

text: Boeing 737 lentokonetyyppi teki ensilentonsa vuonna 1967 ja aloitti reittiliikenteessä helmikuussa 1968. Boeing 737 -koneperhe on saanut sittemmin jatkoa lukuisilla alatyypeillä, ja siitä on tullut kaikkien aikojen eniten myydyin suihkumoottorilentokone. Konetyyppiä oli valmistettu ennen Ethiopian Airlinesin onnettomuutta yli 6 000 kappaletta. Keskimäärin ilmassa on koko ajan 1 250 Boeing 737 -tyyppistä lentokonetta ja joka viides sekunti Boeing 737 -kone nousee tai laskeutuu. Boeing 737 -konetta pidetään hyvin luotettavana verrattuna tuotantomääriin ja kokonaislentokilometreihin.